title: Johanna Raunio (albumi)

text: "Johanna Raunio" -albumin tematiikka käsittelee iskelmägenrelle tyypillistä miehen ja naisen välistä romanttista rakkautta hienovaraisella eroottisella vihjailulla sävytettynä. Toisenlaisesta näkökulmasta aihetta lähestyy vampyyrimytologiasta ammentava käännössävelmä ”Dracula”, jossa "vampyyrin" osat laulaa Finlandersista tuttu basisti-laulaja Aarne Hartelin. Suomalaista klassikkoiskelmää edustaa Raunion tulkinta Jorma Panulan sävellyksestä ”Mä oon mikä oon”, joka on tunnettu lähinnä Tamara Lundin esittämänä.Johanna Raunion esittäminä musiikkikappaleina on lisäksi julkaistu Jukka Kuoppamäen säveltämä ja sanoittama ”Nuoruuden rakkaus” (1996), ”Onnen siivet sydämessä” (1995) ja ”Sydän” (1995). Ne julkaistiin erinäisillä kokoelma-albumeilla.


title: Johanna Raunio (albumi)

text: Raunio on vuoden 1974 Miss Suomi. Samana vuonna hän oli kansikuvamallina kokoelmalevyssä "Suomi Top 12". Levyn musiikilliseen puoleen hän ei osallistunut.


title: Neljä savupiippua

text: Neljä savupiippua on mustavalkoinen japanilainen elokuva vuodelta 1953. Ohjaaja Heinosuke Gosho kuvaa siinä kotikaupunkinsa Tokion inhimillistä puolta. Elokuva sai Berliinin elokuvajuhlilla erikoispalkinnon.


title: Readymade

text: Readymade (myös , ) tai valmisesine on taiteen tekemisessä käytetty tekniikka, jossa teoksessa käytetään joko kokonaan tai osittain löydettyjä, valmiiksi tehtyjä esineitä. Valmisesine on yleensä jotain muuta kuin taidetta varten valmistettu esine, joka esitetään taideteoksena.


title: Readymade

text: Ranskankielisen käsitteen "object trouvé" otti käyttöön Marcel Duchamp vuosina 1914-1921. Hän valitsi ja signeerasi muun muassa lumilapion, kamman ja wc-altaan. Hän myös muunsi toisinaan readymadeja (joita kutsuttiin joskus avustetuiksi readymadeiksi), joista kuuluisin on kuva maalauksesta Mona Lisa, jolle Duchamp piirsi viikset.


title: Readymade

text:
Sanaa on käytetty ainakin vuodesta 1915 alkaen tavallisista esivalmistetuista esineistä. Duchamp lainasi sanan vaateteollisuudesta asuessaan New Yorkissa.
Readymade-sanaa voidaan käyttää myös rajoitetusti käsittämään vain Marcel Duchampin tekemiä töitä ja erityisesti vuosina 1913-1921 tehtyjä teoksia. Duchamp näki mielessään readymaden esteettisesti provokatiivisen teon tuotteena, joka kyseenalaisti itse taiteen merkityksen. Duchampin mukaan taiteilijan readymaden valintaa ei pitäisi ohjata esineen kauneus, vaan hänen välinpitämättömyytensä sitä kohtaan. Siihen voi päästä myös valitsemalla sattuman kautta, esimerkiksi punnitsemalla sen paino tai määrittelemällä aika ennakolta.


title: Readymade

text: Duchampin keksintöä voi suhteuttaa yleisempään kiinnostukseen koneiden kuvista, esimerkiksi futurismiin ja varsinkin kubismiin, joka painottaa maalausta sinänsä ja varsinkin kollaasin käyttöä olemassa olevista materiaaleista. Myös Guillaume Apollinairen runous, joka tarttui jokapäiväisen elämän lainauksiin, vaikutti Duchampiin.


title: Readymade

text:
Tunnetun Duchampin teos on pisoaari, jonka nimi on "Suihkulähde" (1917, josta on useita myöhemmin tehtyjä replikoita). Sitä kutsutaan joskus avustetuksi readymadeksi, koska taiteilija puuttui teokseen signeeraamalla se pseudonyymillä "R. Mutt". Duchamp selosti teoksen teorian avantgardelehdesä "The Blind Man":
Myös dadaan yhdistetyt muut taiteilijat tekivät readymadeja, kuten Duchampin ystävä Morton Schamberg, Francis Picabia ja erityisesti Man Ray.
Man Rayn onnistunein tämän tyyppinen työ oli "Lahja/Objekti" (1921), joka koostuu silitysraudasta, johon on kiinnitetty rivi nauloja. Man Rayn ja Duchampin objekteja esitettiin 1930-luvulla myös surrealistien näyttelyissä, mutta surrealistit olivat yleensä kiinnostuneempia henkilökohtaisista pakkomielteistään kuin teosten kumpuksellisista mahdollisuuksista.


title: Readymade

text: Duchampin mielestä ideat olivat parempia kuin puhtaasti visuaaliset vaikutelmat. Tätä ajatusta alkoivat kehittää Robert Rauschenberg ja Jasper Johns 1950-luvulla. He tekivät esineisiin liittyviä töitä, joita readymade-teokset innostivat.


title: Readymade

text: Duchampin ajatusta välinpitämättömyydestä seurasivat Andy Warhol ja muut pop-taiteilijat. He omaksuivat teoksiinsa reproduktioon perustuvat kaupalliset painomateriaalit ja pakkaukset. Warholin "Brillo Boxes" (1964) eivät kuitenkaan olleet täysin readymadeja, vaan käsin tehtyjä replikoita oikeista esineistä. Myös 1960- ja 70-luvulla suositut multippelit olivat koneellisesti tehtyjen esineiden jäljitelmiä.


title: Readymade

text: Uusrealistien ryhmästä esimerkiksi Arman ja Daniel Spoerri käyttivät valmisesineitä teoksissaan ja Piero Manzoni keskittyi valinnan tekemisen aktiin. Käsitetaiteen puitteissa 1970- ja 1980-luvuilla esiteltiin readymadeja, kuten myös Arte poveran puitteissa. Valmisesineitä käyttivät teoksissaan muun muassa englantilaiset kuvanveistäjät Tony Cragg ja Bill Woodrow. Myös installaation yleistyminen nykytaiteen keinona suosii erilaisten esineiden käyttöä osana teosta.


title: Mehiläispesän henki

text: Mehiläispesän henki on Víctor Ericen ohjaama espanjalainen elokuva vuodelta 1973. Se kertoo seitsenvuotiaasta tytöstä, joka vuonna 1940 näkee Boris Karloffin "Frankenstein"-kauhuelokuvan ja saa siitä traumoja. Tyttö ei erota elokuvan illuusiota todellisuudesta ja lähtee isonsiskonsa vaikutuksesta etsimään hirviötä. Herkkä ja hiljainen tarina on paitsi lapsikuvaus, myös allegoria Espanjan silloisesta poliittisesta tilanteesta.


title: Mehiläispesän henki

text: Vuonna 2018 BBC:n kansainvälinen asiantuntijaraati äänesti "Mehiläispesän hengen" kaikkien aikojen 30 parhaan ei-englanninkielisen elokuvan joukkoon.


title: Paul Masvidal

text: Paul Albert Masvidal (s. 20. tammikuuta 1971) on yhdysvaltalaisen progressiivisen metalliyhtyeen Cynicin kitaristi, laulaja sekä perustajajäsen. Ennen Cyniciä hän johti vaihtoehtorock-yhtye Æon Spokea. Puerto Ricossa syntynyt Masvidal varttui Miamissa, Floridassa ja asuu nykyisin Los Angelesissa.


title: Paul Masvidal

text: Masvidal on toiminut kitaristina Deathin albumilla Human.


title: Re-Traced

text: Re-Traced on yhdysvaltalaisen progressiivisen metallin yhtyeen Cynicin EP-levy, joka sisältää yhtyeen edellisen studioalbumin kappaleita uudelleen tulkittuina. Albumi julkaistiin 17. toukokuuta 2010 levymerkillä Season of Mist.


title: Mr. Universe

text: Mr. Universe voi tarkoittaa:


title: No Sleep ’till Bedtime

text: No Sleep ’till Bedtime on kanadalaisen metalliyhtyeen Strapping Young Ladin livealbumi, joka julkaistiin 2. kesäkuuta 1998. Kappaleet on nauhoitettu Melbournessa, Australiassa, 12.–13. lokakuuta 1997.


title: Musica Antiqua Köln

text: Musica Antiqua Köln oli vanhan musiikin yhtye, jonka perusti vuonna 1973 Reinhard Goebel Kölnin konservatorion opiskelutovereidensa kanssa. Musica Antiqua Köln tuli tunnetuksi etenkin 1600- ja 1700-lukujen musiikin esittäjänä. Kokoonpano levytti ahkerasti Archiv Produktionille ja saavutti useita palkintoja, kuten Grand Prix International du Disquen, Gramophone Awardin ja Diapason d’orin, sekä nimettiin Grammy-ehdokkaaksi.


title: Musica Antiqua Köln

text: Yhtye hajosi runsaan 30 toimintavuoden jälkeen 2007. Reinhard Goebel on sittemmin keskittynyt työskentelemään suurempien orkestereiden kanssa niin vanhan kuin uudenkin musiikin parissa.


title: The Edge of Glory

text: "The Edge of Glory" on yhdysvaltalaisen pop-laulaja Lady Gagan kappale, joka julkaistiin 9. toukokuuta 2011 "Born This Way" -albumilta. Kappaleen ovat sanoittaneet ja säveltäneet Lady Gaga, Paul Blair ja Fernando Garibay. Alun perin sen tarkoitus oli olla promootiosingle, mutta kahden ensimmäisen päivän suurten myyntilukujen johdosta artisti ilmoitti 11. toukokuuta sen olevan albumin kolmas virallinen single.


title: The Edge of Glory

text: Laulussa on useita elektronisen rockin ja dancepopin piirteitä ja siinä myös käytetään syntetisaattoria smooth jazzille tyypillisellä tavalla. Kappaleen lopussa on The E Street Bandin Clarence Clemonsin soittama saksofonisoolo. Lady Gagan mukaan kappale käsittelee viimeisiä hetkiä ennen kuolemaa ja hän sanoi saaneensa inspiraation kappaleeseen isoisänsä kuolemasta loppuvuodesta 2010.Tunti ennen kuin Lady Gaga aloitti The Monster Ball Tour -kiertueensa viimeisen osan, hän lähetti "Rolling Stone" -lehdelle ennalta arvosteltavaksi neljä kappaletta "Born This Waylta": "The Edge of Gloryn", "Scheißen", "You and In", and "Hairin". "The Edge of Glory" sai Matthew Perpetualta myönteisen arvostelun: "Tämä kuulostaa rakenteellisesti älyttömältä – -- voimakas balladi, jossa on raskas klubisyke ja -- E Street Bandin, saksofonia soittava Clarence Clemons. Silti se kuulostaa kokonaisuutena täysin luonnolliselta. Kappaleessa on kliseisiä elementtejä, mutta se on erittäin tarttuva. Tämä jos mikä Gagan uusista kappaleista ansaitsee olla iso hitti. Clemonsin saksofoni vie kuuntelijan mennessään ja vaikka se vahvistaa laulun 80-lukulaista rock-fiilistä, Clemonsin oma esitys on upea ja kuuluu hänen uransa parhaimpiinsa." Julkaisunsa jälkeen "The Edge of Glory" on saanut myönteistä palautetta sekä musiikkikriitikoilta että faneilta. "NME"-lehden arvostelu oli myönteinen: "[Kappale] vaikuttaa popilta, jossa [Gaga] ei yritä liikaa. -- 'The Edge Of Glory' on yksinkertainen, suuri pop-kappale." "Popjustice"-sivusto sanoi kappaleen olevan "niin kaunis, että se sai [heidät] melkein itkemään ensikuulemalta ja [he odottavat] innolla kuulevansa sen uudestaan".


title: The Edge of Glory

text: Megan Gibson "Time"-lehdestä sen sijaan piti kappaletta keskinkertaisena ja tylsänä todeten, että erikoista siinä on vain saksofonin käyttö. Gibson piti kappaletta pettymyksenä kahden jo julkaistun "Born This Wayn" singlen ohella ja arvosteli levyn tyyliä yleisesti liikaa Madonnaa muistuttavaksi ja liian 80-lukulaiseksi.


title: The Edge of Glory

text: "The Edge of Glory" debytoi Yhdysvaltain singlelistalla kolmantena ja latauslistalla toisena 266 000 kappaleen myynnillä. Kappale aloitti pop-listalla sijalla 31, josta se nousi parhaimmillaan sijalle 14. Kappale on sijoittunut Kanadassa kolmanneksi, Australiassa sijalle 11, sekä Uudessa-Seelannissa sijalle 3.


title: The Edge of Glory

text: Euroopassa kappale on parhaimmillaan sijoittunut Saksassa sijalle 28, Sveitsissä sijalle 30, Italiassa toiseksi, Ranskassa seitsemänneksi, Espanjassa viidenneksi, Belgian Flanderissa kuudenneksi sekä Valloniassa toiseksi, Isossa-Britanniassa kuudenneksi, Skotlannissa toiseksi, Alankomaissa yhdeksänneksi, Irlannissa sijalle 10 Tšekissä seitsemänneksi, ja Slovakiassa sijalle 49. Pohjoismaista kappale on parhaimmillaan sijoittunut Suomessa sijalle 14, Ruotsissa sijalle 36, Norjassa toiseksi ja Tanskassa kahdeksanneksi.


title: Muskrat Ramble

text: ”Muskrat Ramble” on Kid Oryn säveltämä jazzkappale vuodelta 1926. Sen nauhoitti ensimmäisen kerran Louis Armstrong Hot Five -yhtyeensä kanssa, ja siitä tuli yhtyeen useimmin nauhoitettu kappale. ”Muskrat Ramble” oli tärkeässä osassa Dixieland-musiikin uudessa aallossa 1930- ja 1940-luvuilla; sen nauhoittivat muun muassa Bob Crosby, Roy Eldridge, Lionel Hampton, Woody Herman ja Lu Watters. Kappaleen katsotaan nykyisin kuuluvan jazzstandardirepertuaariin. Ensimmäisessä julkaisussa kappaleen nimi oli painovirheestä johtuen ”Muskat Ramble”.


title: Muskrat Ramble

text: Ory on sanonut alun perin säveltäneensä kappaleen vuonna 1921, ja että nimen keksi levytyssessiossa Lil Hardin. Armstrong puolestaan on väittänyt haastattelussa säveltäneensä kappaleen itse; hänen mukaansa Ory ainoastaan keksi kappaleen nimen. Sidney Bechet’n mukaan sävellys oli peräisin Buddy Boldenilta ja alun perin nimeltään ”The Old Cow Died and the Old Man Cried”.


title: Muskrat Ramble

text: Yhdysvaltalainen sanoittaja Ray Gilbert kirjoitti kappaleeseen sanat vuonna 1950. Muusikkoyhdistys ASCAP:n vuonna 1956 tekemän päätöksen mukaan Gilbert on oikeutettu kolmasosaan kappaleen rojalteista, niin lauluna kuin instrumentaalinakin nauhoitetuista versioista.


title: Muskrat Ramble

text: Kappale alkaa 32 tahdin mittaisella yhtyeosiolla, jota seuraavat 16 tahdin mittaiset soolo-osuudet pasuunalle, kornetille ja klarinetille. Soolojen jälkeen soitetaan 32 tahdin yhtyeosio ja sen jälkeen kahden tahdin mittainen pasuunalopetus. Oryn lopetus soitetaan yleensä aina sellaisenaan. Yhtyeosioissa klarinetti, kornetti ja pasuuna soittavat 1920-luvun neworleansilaisille yhtyeille tyypillistä kontrapunktimelodiaa.


title: Muskrat Ramble

text: Suomalaisista muusikoista kappaleen ovat levyttäneet mm. Ragni Malmstén vuonna 1960 Reino Helismaan sanoin ja Erkki Friman harmonikalla vuonna 1983.


title: Muskrat Ramble

text: Alkuperäinen vuoden 1926 nauhoitus tehtiin seuraavalla kokoonpanolla:


title: Alka Yagnik

text: Alka Yagnik (s. 20. maaliskuuta 1966 Kalkutta, Länsi-Bengali) on intialainen laulaja. Hän on yksi kaikkien aikojen tunnetuimmista hindinkielisen elokuvateollisuuden playback-laulajista. Yagnik on voittanut monia palkintoja yli 30-vuotisen uransa aikana.


title: Harjuvarpuspöllö

text: Harjuvarpuspöllö ("Glaucidium parkeri") on pöllöihin kuuluva lintu. Sitä tavataan Boliviassa, Ecuadorissa ja Perussa.


title: Harjuvarpuspöllö

text: Sen luontaista elinpiiriä on subtrooppinen tai trooppinen kostea vuoristometsä. Se on kooltaan noin 14 cm ja Glaucidium-suvun pienimpiä lintuja. Sillä ei ole korvatupsuja. Se on osittain päiväaktiivinen kuten monet muutkin suvun amerikkalaiset linnut.


title: Harjuvarpuspöllö

text: Lintu on nimetty Theodore A. Parker, IIIin mukaan kiitokseksi hänen ansioistaan. Nimeäjät lausuvat:"Meillä on suuri ilo nimetä tämä uusi pöllö Theodore A. Parker, III:n kunniaksi, joka yli kaksikymmentä vuotta keräsi vertaansa vailla olevaa tietoa neotrooppisista linnuista ja ystävällisesti tarjosi laajan asiantuntemuksensa kaikkien käyttöön. Robbins sekä monet niistä jotka antoivat suullisesti aineistoa ja tietoa tähän ja seuraavaan tutkielmaan, ovat koko neotrooppisen uransa ajan Tedille erityisen kiitollisia hänelle ystävyydestä ja kannustuksesta."


title: Ivan Lukaševitš

text: Ivan Andrejevitš Lukaševitš (, s. 9. toukokuuta 1991 Moskova, Neuvostoliitto) on venäläinen moottoriurheilija.


title: Ivan Lukaševitš

text: Lukaševitš aloitti uransa karting-sarjoissa vuosina 2001–2005 ja voitti Mini Class -tittelin ja Russian Karting Cupin mestaruuden vuonna 2002. Vuonna 2006 Lukaševitš kilpaili Formula Ford 1800 Benelux -sarjassa ja sijoittui 12:nneksi. Vuonna 2007 Lukaševitš kilpaili Formula Palmer Audi -sarjassa ja sijoittui 15:nneksi. Seuraavana vuonna hän sijoittui sarjan kymmenenneksi. Vuonna 2009 Lukaševitš piti välivuotta rahoitusongelmien takia, kunnes siirtyi vuonna 2010 GP3-sarjaan Status-talliin. Hän ei saavuttanut pisteitä, mutta ajoi kahta kilpailua lukuun ottamatta maaliin saakka kaikissa kilpailuissa. Lukaševitš jatkoi GP3-sarjassa vuonna 2011 jääden jälleen ilman pisteitä koko kauden aikana. Hän osallistui myös Toyota Racing Series -sarjaan samana vuonna voittaen yhden kilpailun sijoittuen loppupisteissä seitsemänneksi.


title: Kuivala

text: Kuivala on kylä Kouvolassa, entisen Valkealan kunnan alueella. Kuivalaan kuuluu myös Utin kylä, varuskunta-alue ja lento-asema. Kuivala sijaitsee noin 12 km itään Kouvolan keskustasta.


title: Jees ja just

text: Jees ja just on Risto Orkon ohjaama sota-ajan farssi vuodelta 1943. Se on keskimmäinen Orkon kolmesta Ryhmy ja Romppais -farssista, joissa Oiva Luhtala ja Reino Valkama näyttelevät Armas J. Pullan romaanien sankareita.


title: Jees ja just

text: Elokuvan sankareista Ryhmy (Oiva Luhtala) on pölynimuriagentti ja vääpeli ja Romppainen (Reino Valkama) linja-autonkuljettaja ja vänrikki. He joutuvat linjojen taakse tuhoamaan venäläisten asevarastoa. Päämaja piti elokuvaa suomalaisia sotilaita halventavana. Elokuva joutui sensuurin kouriin 1944, ja se kiellettiin Neuvostoliittoa loukkaavana. Se vapautui vuonna 1988.


title: Jees ja just

text: Elokuvan huumoria kiitettiin aikalaiskritiikeissä, mutta myöhemmin sitä on pidetty aikansa eläneenä propagandana.


title: Sesa Lehto

text: Sesa-Petteri Lehto (s. 1968) on suomalainen näyttelijä. Hän on koulutukseltaan teatteritaiteen maisteri.


title: Tukkijoella (vuoden 1928 elokuva)

text: Tukkijoella on Axel Slanguksen ja Wilho Ilmarin vuonna 1928 ohjaama elokuva. Kyseessä oli mykkäelokuva, ja sen ensi-ilta oli 5. marraskuuta 1928 Helsingissä Kino-Palatsissa. Elokuvan käsikirjoitus perustuu Teuvo Pakkalan näytelmään "Tukkijoella" (1899).


title: Tukkijoella (vuoden 1928 elokuva)

text: Elokuvan tuotantoa haittasi sateinen kesä. Näyttelijöistä Urho Somersalmi oli edellisen kerran ollut suomalaisessa elokuvassa vuonna 1913 ensi-iltaan tulleessa "Sylvissä". Välillä hän oli näytellyt Ruotsissa, ja mahdollisesti juuri siksi elokuva ostettiin esitettäväksi Ruotsissa.


title: Tukkijoella (vuoden 1928 elokuva)

text: Elokuva kuuluu Yleisradion viiden elokuvan Mykkä valo -sarjaan, johon yhtiö tilasi 2000-luvulla uuden musiikin. Musiikin esittää Radion sinfoniaorkesteri. Vuosina 2009–2013 toteutettu hanke on yksi Suomen historian suurimmista yksittäisistä sävellystilaushankkeista. "Tukkijoella"-elokuvan uuden version musiikin on säveltänyt Kimmo Hakola. Elokuva esitettiin uuden musiikin kanssa ensi kerran televisiossa Yle Teemalla 6. tammikuuta 2014, ja se on sarjan viimeinen elokuva


title: Tukkijoella (vuoden 1928 elokuva)

text: Tapahtumat on tarinassa siirretty elokuvan tekoaikaan. Rättäri yrittää saada vaimokseen isäntä Pietolan tyttären Katrin. Tapahtumiin puuttuu tukkijätkien nokkamies Turkka.


title: Tukkijoella (vuoden 1928 elokuva)

text: Aikalaisarvioissa nimimerkki Uumo (Suomen Sosialidemokraatti) kiittää näytelmän sovitusta käsikirjoitukseksi: ”Juuri sovitus on tässä elokuvassa mielestäni suoritettu erittäin onnellisesti.” Näyttelijöiden valinta saa kiitosta nimimerkiltä U. F. (Iltalehti). Roland af Hällström (Aamulehti) löytää arviossaan paljonkin kritisoitavaa, muun muassa juonen hajanaisuuden, mihin eräät muutkin kriitikot ovat kiinnittäneet huomiota. Syy siihen on Hällströmin mukaan jo itse näytelmässä. Hän myös moittii sitä, ettei yksikään hahmo nouse varsinaisesti pääosaan, sen sijaan on ”vaarallisia ja hajoittavia ’miltei päähenkilöitä’ lukuisasti.” Ylioppilaslehden (20/1928) nimimerkki V.t. toteaa topakasti: ”Näytelmän populariteetti perustuu ennen kaikkea sen kansanhuumorin täyttämiin vuorosanoihin, joilla – – nykyaikaisessa elokuvassa ei saa olla mitään arvoa.” Näyttelijöistä Urho Somersalmi saa kiitosta elokuvaroolisuorituksestaan (Uumo, Suomen Sosialidemokraatti).


title: Tukkijoella (vuoden 1928 elokuva)

text: Eräässä televisioesitykseen perustuvassa arviossa todetaan, että kaksi myöhempää "Tukkijoella"-versiota ovat kepeämpiä, ja Hakolan musiikkikin on arvioijan mielestä painostavaa.


title: Bahia (1909)

text: Bahia oli Brasilian laivaston Bahia-luokan risteilijä (). Alus tilattiin Armstrongin telakalta Britteinsaarilta. Sen köli laskettiin 19. elokuuta 1907 telakkanumerolla 809 ja alus laskettiin vesille 20. tammikuuta 1909. Se otettiin palvelukseen 21. toukokuuta 1910. Alus tuhoutui räjähdyksessä 4. heinäkuuta 1945.


title: Bahia (1909)

text: Alus palveli ensimmäisessä maailmansodassa 1917–1918 osana Brasilian laivasto-osastoa Afrikan luoteisrannikolla, mistä se siirtyi hieman ennen sodan päättymistä Välimerelle. Thornycroftin telakan tukemana Companhia Nacional de Navegação Costeira Rio de Janeirosta modernisoi aluksen 1925–1926. Alukselle asennettiin uudet Brown Curtisin turbiinit ja öljykäyttöiset Thornycroftin kattilat korvasivat aiemmat hiilikattilat. Aluksen savuhormeja pidennettiin, ja niiden lukumäärä kasvoi kahdesta kolmeen. Alukselle asennettiin tulenjohtokone ja osa kolminaulaisista tykeistä korvattiin neljällä kolmituumaisella ilmatorjuntatykillä. Lisäksi torpedoputkien lukumäärä tuplattiin ja ne muutettiin 21-tuumaisiksi.


title: Bahia (1909)

text: Brasilian liityttyä toiseen maailmansotaan alus aloitti sukellusveneidentorjunnan ja saarronmurtajien etsinnän sekä saattuetehtävät. Kesällä 1944 se siirrettiin Italiaan, missä alus palveli lähinnä koillisessa laivasto-osastossa. Alus suojasi sodan kuluessa kaikkiaan 64 saattuetta Recifen ja Rion välillä ja osallistui yhteentoista muuhun operaatioon, joihin kuului Dakarin ja Natalin välisen reitin valvonta. Alukselle tehdyistä sodan aikana tehdyistä muutoksista ei ole tarkkoja tietoja, mutta sille asennettiin ainakin kaikuluotain ja kaksi syvyyspommien heitintä ja 300 syvyyspommia sekä mahdollisesti ilmatorjuntaa täydennettiin 20 millimetrin tykeillä.


title: Bahia (1909)

text: Alus osallistui 1945 meripelastustehtävissä lennätettäessä amerikkalaisjoukkoja Eurooppaan. Tällaisen tehtävän aikana alus tuhoutui räjähdyksessä 4. heinäkuuta.


title: Tukkijoella (vuoden 1937 elokuva)

text: Tukkijoella on vuonna 1937 valmistunut Teuvo Pakkalan näytelmän "Tukkijoella" ensimmäinen äänielokuvaversio. Elokuvan on ohjannut Kalle Kaarna, pääosaa Turkkaa näyttelee Kyösti Erämaa ja ensi-ilta oli 5. syyskuuta 1937.


title: Tukkijoella (vuoden 1937 elokuva)

text: Elokuvan luultiin tuhoutuneen Adams Filmin tulipalossa 1959, mutta yksi kopio löytyi onneksi 1998 Yhdysvalloista. Kuvakerronta on kriitikko Arto Pajukallion arvion (Helsingin Sanomat 11.5.2011) mukaan luontevaa joskin tummaa. Dramatiikan rasituksena ovat liian runsaat henkilöt ja yksityiskohdat. Roolisuorituksista merkittävinä Pajukallio pitää Toppo Elonperän ja Kalle Viherpuun koomisia hahmoja huomaten samalla myös Kirsti Hurmeen jumalaisen kauneuden.


title: Tukkijoella (vuoden 1951 elokuva)

text: Tukkijoella on vuoden 1951 versio ja toistaiseksi viimeisin elokuvasovitus Teuvo Pakkalan näytelmästä "Tukkijoella". Sen on ohjannut ja yhdessä Kaarlo Nuorvalan kanssa käsikirjoittanut Roland af Hällström. Käsikirjoittajana hän käytti nimimerkkiä ”Viljo Hela”. Tauno Palo näytteli Turkan roolin. Lasse Pöysti sai miessivuosan Jussi-palkinnon.


title: Tukkijoella (vuoden 1951 elokuva)

text: Rättäri Antti Huhtasen titteli on 1500-luvulta saakka periytyvä virkanimike, joka tarkoittaa esimerkiksi oikeudenpalvelijaa.


title: Tukkijoella (vuoden 1951 elokuva)

text: Elokuvan käsikirjoitus perustuu täysin Teuvo Pakkalan tekemään alkuperäiskäsikirjoitukseen, jonka Pakkalan poika kirjoitti muistiin ensimmäisen elokuvan jälkeen. Musiikki on sovitettu Oskar Merikannon alkuperäissävellyksistä muutamin täydennyksin.


title: Tukkijoella (vuoden 1951 elokuva)

text: Koskikohtaukset kuvattiin Enossa Koitajoella toisin kuin joissakin elokuvaesittelyissä on mainittu. Sisäkuvaukset tehtiin Fennadan Kulosaaren-studioilla. Ensi-ilta oli 21. syyskuuta 1951.


title: Tukkijoella (vuoden 1951 elokuva)

text: Lasse Pöysti toimi elokuvassa apulaisohjaajana ja sai sitten syksyllä ohjattavakseen oman elokuvan "...ja Helena soittaa" (1952).


title: Tukkijoella (vuoden 1951 elokuva)

text: Vaikka elokuva sai verovapautuksen sille ensin lyödystä 15 prosentin verosta sillä perusteella, että siinä on käytetty Pakkalan alkuperäiskäsikirjoitusta ja Merikannon alkuperäismusiikkia, juuri näiden ainesten katoamiseen itse elokuvassa kiinnitti kriitikko Kauko Peltola huomiota. Usea kriitikko piti elokuvaa epäonnistuneena, ja se on Juha Nevalaisen sanoin ”ainakin lähellä allikkoa” jos ei suorastaan allikossa.


title: Tukkijoella (vuoden 1951 elokuva)

text: Modest Savtschenko ja Valma Kivitie löysivät elokuvasta kiitettävää: ”se on tervehenkinen komedia”, josta ”tuoreen tuoksu jäi tuntumaksi”. Tauno Paloa pidettiin eräässä ”kypsänä miehisenä sankarina”, mutta toisessa hänen katsottiin olevan jo liian vanha kyseiseen osaan: ”vanhettunut ja lihonut tukkilaispäällikkö ei luo oikeata illuusiota”.


title: Tukkijoella (vuoden 1951 elokuva)

text: Myöhemmissä arvioissa todetaan sekä kiittäen, että elokuva on ”raikashenkinen ja hilpeä teos”, että moittien, kuten "Ilta-Sanomien" Timo Malmi, että ”Koskijaksot ovat vaisuja, laulut velttoja, tanssit tylsiä ja romanssit vailla kipinää.”


title: Ramathibodi I

text: Ramathibodi I (myös Rama Tiboti ja Ramadhipati, k.1369) oli Ayutthayan kuningaskunnan perustaja ja ensimmäinen koko Siamia hallinnut kuningas. Hän laati lakikokoelman, joka oli voimassa Thaimaassa kuningas Chulalongkornin (k.1910) hallituskaudelle saakka.


title: Ramathibodi I

text: Ramathibodin syntyperästä ei ole varmaa tietoa. Hänen arvellaan olleen legendan mukaan Chiang Saenista kotoisin oleva thai-prinssi, joka meni naimisiin Lopburin hallitsijan U Thongin tyttären kanssa ja nousi Lopburin valtaistuimelle noin vuonna 1347.


title: Ramathibodi I

text: Valtaan tullessaan Ramathibodi siirsi pääkaupunkinsa itään Chao Phraya -joen saareen, mihin perusti Ayutthayan. Vuonna 1351 hän hallitsi jo koko jokisuistoa. Liittoutumalla Sukhothain kuningaskunnan kanssa kuningas pyrki ehkäisemään Angkorin kuninkaiden valtapyrkimyksiä.


title: Ramathibodi I

text: Kuninkaan kuoltua hänen vävynsä Borommaraja I (Paramaraja I) ja poikansa Ramesuan taistelivat vallasta.


title: Rio Grande do Sul (1909)

text: Rio Grande do Sul oli Brasilian laivaston Bahia-luokan risteilijä (). Alus tilattiin Armstrongin telakalta Britteinsaarilta. Sen köli laskettiin 30. elokuuta 1907 ja alus laskettiin vesille 1909. Se otettiin palvelukseen 1910. Alus romutettiin 1948.


title: Rio Grande do Sul (1909)

text: Alus palveli ensimmäisessä maailmansodassa 1917–1918 osana Brasilian laivasto-osastoa Afrikan luoteisrannikolla, mistä se siirtyi hieman ennen sodan päättymistä Välimerelle. Thornycroftin telakan tukemana Companhia Nacional de Navegação Costeira Rio de Janeirosta modernisoi aluksen 1925–1926. Alukselle asennettiin uudet Brown Curtisin turbiinit ja öljykäyttöiset Thornycroftin kattilat korvasivat aiemmat hiilikattilat. Aluksen savuhormeja pidennettiin, ja niiden lukumäärä kasvoi kahdesta kolmeen. Alukselle asennettiin tulenjohtokone ja osa kolminaulaisista tykeistä korvattiin neljällä kolmituumaisella ilmatorjuntatykillä. Lisäksi torpedoputkien lukumäärä tuplattiin ja ne muutettiin 21-tuumaisiksi.


title: Rio Grande do Sul (1909)

text: Brasilian liityttyä toiseen maailmansotaan 22. elokuuta 1942 alus aloitti sukellusveneidentorjunnan ja saarronmurtajien etsinnän sekä saattuetehtävät. Kesällä 1944 se siirrettiin Italiaan, missä alus palveli lähinnä koillisessa laivasto-osastossa. Alus suojasi sodan kuluessa kaikkiaan 62 saattuetta Recifen ja Rion välillä ja osallistui viiteentoista muuhun operaatioon, joihin kuului Dakarin ja Natalin välisen reitin valvonta. Alukselle tehdyistä sodan aikana tehdyistä muutoksista ei ole tarkkoja tietoja, mutta sille asennettiin ainakin kaikuluotain ja kaksi syvyyspommien heitintä ja 300 syvyyspommia sekä mahdollisesti ilmatorjuntaa täydennettiin 20 millimetrin tykeillä.


title: Rio Grande do Sul (1909)

text: Alus osallistui 1945 meripelastustehtävissä lennätettäessä amerikkalaisjoukkoja Eurooppaan. Se selvisi sodasta tullakseen 1948 alusluettelosta poistetuksi.


title: Ángel Vicioso

text: Ángel Vicioso Arcos (s. 13. huhtikuuta 1977 Alhama de Aragon, Zaragoza) on espanjalainen maantiepyöräilijä. Hän aloitti ammattilaisuransa Kelme - Costa Blanca -joukkueessa 1999–2002, edusti ONCE/Liberty Seguros/Astana-tallia 2003–2006, Relax-Gamia 2007, LA-MSS-joukkuetta 2008, Andalucía-Cajasur-tallia 2009–2010, Androni Giocattolia 2011 ja lopuksi Katjuša-tallia 2012–2017.


title: Ángel Vicioso

text: Lähde: Cycling Archives, Cyclingbase, Trap-friis.dk


title: Kiiltolahnakalat

text: Kiiltolahnakalat ("Lampriformes" joskus myös "Lampridiformes" tai "Allotriognathi") on viuhkaeväisiin kaloihin kuuluva kalalahko. Monet heimoista ovat syvänveden kaloja ja melko huonosti tunnettuja. Kiiltolahnakaloja tavataan kaikista valtameristä.


title: Kiiltolahnakalat

text: Varhaisimmat kiiltolahnakalojen lahkoon kuuluvista fossiileista on ajoitettu liitukaudelle. Fossiileista tunnettu heimo on muun muassa "Turkmenidae", joka muistuttaa nykyisiä kiiltolahnoja. Lisäksi fossiileissa on sukuja ja lajeja, joiden heimosta ei ole varmuutta. Nykyään lahkoon kuuluu seitsemän heimoa ja noin 21 lajia. Heimojen monofyleettisyys ja kuuluminen samaan lahkoon on varmistettu molekyylibiologisin tutkimuksin, tosin muunkaltaisiakin tutkimustuloksia on esitetty, joissa esimerkiksi lankapyrstöt on sijoitettu muihin lahkoihin. Erityisesti epäselvyyttä on ollut kiiltolahnakalojen ylälahkosta. Aiemmin sen katsottiin kuuluvan muun muassa ahvenkalojen kanssa samaan ylälahkoon "Percimorpha". mutta nykyään lahko sijoitetaan useimmiten "Acanthomorpha"-alalahkoon. Eräissä luokituksissa heimo jaetaan kahteen ryhmään "Bathysomi" ja "Taeniosomi". Näistä ensimmäiseen parafyleettiseen ryhmään kuuluvat kiiltolahnat ja purje-evät ja jälkimmäiseen monofyleettiseen ryhmään muut heimot.


title: Kiiltolahnakalat

text: Kiiltolahnakalat ovat merikaloja. Kooltaan ne vaihtelevat alle kahdesta metristä airokalojen jopa 12 metrin pituuteen. Ruumiinmuodoltaan kalat ovat usein litteitä ja kiekkomaisia tai pitkulaisia. Vatsaevissä ruotoja on 0–17 ja muut evät ovat piikittömät. Suurimmalta osalta lajeista puuttuu uimarakko. Monet lajeista ovat suomuttomia. Jos suomuja on, ne ovat pieniä ja pyöreitä. Monet kiiltolahnakalojen lahkon lajeista ovat värikkäitä. Tyypillinen piirre kaikille lahkon heimoille on yläleuka, jonka lajit voivat työntää ulospäin.


title: Sakdina-järjestelmä

text: Sakdina-järjestelmä oli Ayutthayan kuninkaan Trailokin (hallitsi 1448-88) luoma feodaalijärjestelmä, jossa kuningas jakoi kaiken käytettävissä olevat resurssit aatelistolle. Näitä resursseja olivat työvoima, maa ja eräitä tavaroita. Aateliston tuli antaa työvoimaa kuninkaan käytettäväksi mm suuria rakennushankkeita varten. Yhteiskunnassa jokaisella ihmisellä oli numeerinen arvo, kuninkaalla se oli ääretön, koska hän hallitsi kaikkea, kruununprinssillä numeerinen arvo oli 100000 ja aatelistoon kuuluvilla 4000. Vasta luostariin liittynyt noviisi sai arvon 300, mikä tarkoitti hänellä olevan huomattava apulaisjoukko; miespuolisen orjan numeerinen arvo oli 5, mikä viittasi symbolisesti hänen perheeseensä. Aatelistolle jaettiin myös elefantteja, miekkoja ja muita vallan symboleja. Buddhalainen kosmografia oli järjestelmän uskonnollinen ilmentymä.


title: Sakdina-järjestelmä

text: Järjestelmä levisi myös Lannaan


title: Sakdina-järjestelmä

text: Järjestelmää kritisoitiin 1800-luvulla, varsinkin Tienwan, joka joutui kirjoitustensa vuoksi vankilaan. Vuonna 1874 Rama V ryhtyi purkamaan järjestelmää. Myöhempiä järjestelmän tutkijoita oli Chit Phumisak (k. 1966)


title: Eino Voionmaa

text: Eino Wilhelm Voionmaa (sukunimi vuoteen 1906 "Wallin"; 4. lokakuuta 1872 Jyväskylä – 4. lokakuuta 1928 Helsinki) oli suomalainen toimittaja ja suomentaja.


title: Eino Voionmaa

text: Voionmaan vanhemmat olivat seminaarin lehtori, kansakoulutarkastaja Olai Wallin ja Flora Fredrika Bernhardina Schreck. Professori Väinö Voionmaa oli hänen vanhempi veljensä ja suomentaja Emmi Voionmaa nuorempi siskonsa. Eino Voionmaa pääsi ylioppilaaksi 1889 Jyväskylän lyseosta ja opiskeli sitten Helsingin yliopistossa. Hän oli Uuden Suomettaren ulkomaanosaston toimittajana ja kirjeenvaihtajana 1892–1918 ja toimi sitten eduskunnan yleistulkkina 1920–1928. Voionmaa toimitti myös Leipuri-lehteä. Hän suomensi WSOY:lle runsaasti kaunokirjallisuutta.


title: Eino Voionmaa

text: Eino Voionmaa oli naimisissa vuodesta 1911 Anna Heinin kanssa.


title: Knut Sarlin

text:
Knut Kristfrid Sarlin (1. marraskuuta 1882 Viitasaari – 17. toukokuuta 1923 Lahti) oli suomalainen toimittaja ja suomentaja. Hän käytti nimimerkkiä "Teemu".
__notoc__


title: Ernst Lagus

text: Ernst Vilhelm Lagus (7. tammikuuta 1859 Helsinki – 14. syyskuuta 1923 Helsinki) oli suomalainen opettaja, valtiopäivämies ja ruotsin kielellä kirjoittanut kirjailija.


title: Ernst Lagus

text: Laguksen vanhemmat olivat professori, valtioneuvos Jakob Johan Wilhelm Lagus ja Fredrika Kastalia Wickman. Hän pääsi ylioppilaaksi Helsingin normaalilyseosta 1877 ja opiskeli Helsingin yliopistossa valmistuen filosofian kandidaatiksi ja maisteriksi 1882.


title: Ernst Lagus

text: Lagus toimi kielten opettajana Helsingin ruotsinkielisissä kouluissa ja oli Laguska skolanin johtaja 1892–1923. Hän osallistui myös säätyvaltiopäiville.


title: Ernst Lagus

text: Ernst Lagus oli naimisissa vuodesta 1896 Berta Wilhelmina Smedslundin kanssa.


title: Sinkkolan kotieläinpiha

text:
Sinkkolan kotieläinpiha sijaitsee Joensuun Noljakan kaupunginosassa. Paikka on vanha maatila, joka nykyisin on keskellä kerrostaloaluetta. Sinkkolaan kuuluu hirsinen, lautavuorattu päärakennus vuodelta 1932, navetta- ja aittarakennukset sekä 1,8 hehtaaria maata.
Tila siirtyi Joensuun kaupungin omistukseen 1980- ja 90-lukujen taitteessa.


title: Sinkkolan kotieläinpiha

text: Sinkkola toimi kesäisin kotieläinpihana, perinnepihana sekä päiväleirien ja kesäteatterin pitopaikkana.


title: Sinkkolan kotieläinpiha

text: Talvikaudella Sinkkola toimii nuoriso- ja asukastalona. Talo on muun muassa Joensuun 4H-yhdistyksen ja Noljakan asukasyhdistyksen kokoontumispaikka.


title: Sinkkolan kotieläinpiha

text: Teatteri Traktorin kesän 2011 teatteriesitys oli Ronja Ryövärintytär.


title: Alberta Falck

text: Alberta Falck (25. elokuuta 1849 Kaarina – 3. huhtikuuta 1923 Helsinki) oli suomalainen ruotsin kielellä kirjoittanut kirjailija joka käytti nimimerkkiä "Dagny".


title: Ilma Holsti

text: Ilma Ihannelma Fredrika Holsti (8. joulukuuta 1856 Jyväskylä – 30. elokuuta 1929) oli suomalainen kirjailija.


title: Julia Stadius

text: Julia Stadius os. " Tavaststjerna" (11. tammikuuta 1844 Pietari – 22. joulukuuta 1929) Helsinki oli suomalainen ruotsin kielellä kirjoittanut kirjailija.


title: Julia Stadius

text: Julia Stadius kirjoitti runoja ja lastenkirjoja. Hän oli mukana perustamassa "Helsingin kuuromykkäinyhdistystä" ja Suomen kuuromykkäin liittoa.


title: Julia Stadius

text: Julia Stadius oli naimisissa valtioneuvos Knut Stadiuksen kanssa. Heidän poikiaan olivat Ruotsissa vaikuttanut kansanvalistaja ja raittiusmies Uno Stadius, joka on kirjailija Märta Tikkasen isoisä sekä kirjansitoja, kirjapainotyöntekijä ja elokuvakoneenkäyttäjä Thure Valter Stadius (1870-1932). Thure Stadius oli kuuro.


title: Olga Nordlund

text: Olga Emilia Kristina Nordlund (o.s. Wialén; 6. joulukuuta 1849 Loimijoki – 30. marraskuuta 1927 Hirvensalmi) oli suomalainen ruotsin kielellä kirjoittanut runoilija joka käytti nimimerkkiä "Karola".


title: Olga Nordlund

text: Olga Nordlundin vanhemmat olivat kirkkoherra Johan Robert Wialén ja Anna Emilia Kristina Bodin. Hänen vanhempi veljensä oli opettaja ja suomentaja Albert Olivier (A. O.) Wialén. Olga Nordlund oli naimisissa Karl Johan Nordlundin (1851–1899) kanssa.


title: N. Ekström

text: Nikolai Ekström (1858 Pietari – 28. syyskuuta 1926 Helsinki) oli suomalainen ruotsin kielellä kirjoittanut kirjailija.


title: Asuntohallitus

text: Asuntohallitus oli Suomessa vuosina 1966–1993 toiminut valtioneuvoston alainen keskusvirasto.


title: Asuntohallitus

text: Se kuului ensin sisäasiainministeriön ja vuodesta 1983 alkaen vasta perustetun ympäristöministeriön hallinnonalaan. Se huolehti valtion toimenpiteistä asuntotuotannon edistämiseksi ja asunto-olojen parantamiseksi. Toimenpiteitä olivat muiden muassa valtion aravalainoitustoiminnan hoitaminen ja ohjaaminen, asuntotilanteen ja asuntotuotannon kehityksen seuraaminen, valtakunnallisen asuntotuotannon kokoamisohjelman laatiminen ja toteuttaminen, valtion asuntopoliittisten toimenpiteiden suunnittelu ja hoito, kuntien asunto-ohjelmien laatimisen ohjaus sekä kuntien asuntotuotannon ohjaus ja valvonta sekä muutoksenhakuviranomaisena toimiminen. Asuntohallituksen keskeisin tehtävä lyhyesti kuvaten oli valvoa, ohjata ja edistää valtion tuella (Arava-järjestelmän puitteissa) tapahtuvaa asuntorakentamista. Sen vastuulla oli myös asumistuen myöntäminen.


title: Asuntohallitus

text: Asuntohallituksen edeltäjä oli Arava. Kun asuntohallitus lakkautettiin 1.12.1993, suurin osa sen tehtävistä siirtyi uudelle valtion asuntorahastolle. Osa tehtävistä siirtyi ympäristöministeriölle, asumistukiasiat Kansaneläkelaitokselle sekä asuntolaina-asioiden maksatus ja muu hoito Valtiokonttorille. Asuntohallituksen lakkauttaminen oli osa keskushallinnon uudistamista.


title: Jake Nicholson

text: Jake Nicholson (s. 19. heinäkuuta 1992 Harrow, Lontoo, Englanti) on englantilainen jalkapalloilija, pelipaikaltaan keskikenttäpelaaja. Hän edustaa Valioliigan Tottenham Hotspuria.


title: Jake Nicholson

text: Nicholson liittyi Tottenham Hotspurin akatemiaan kaudeksi 2008–2009 pelattuaan sitä ennen West Ham Unitedissa. Ensimmäisen ammattilaissopimuksensa hän teki seuran kanssa heinäkuussa 2010. Maaliskuussa 2011 hän siirtyi suomalaiseen Myllykosken Palloon elokuuhun 2011 ulottuneella lainasopimuksella. Hän debytoi Suomen korkeimmalla sarjatasolla Veikkausliigassa 9. toukokuuta 2011 ottelussa JJK:ta vastaan. Nicholsonin sekä hänen maanmiehensä Kudus Oyenugan laina purettiin kuitenkin jo myöhemmin toukokuussa, mitä ennen hän ehti pelata kahdessa Veikkausliigan ottelussa.


title: Elinkeinohallitus

text: Elinkeinohallitus oli vuosina 1973–1990 kauppa- ja teollisuusministeriön alaisuudessa toiminut Suomen valtion keskusvirasto. Sen tärkeimmät tehtävät olivat hinta- ja elintarvikevalvonta, taloudellisen kilpailun edistäminen ja kuluttajansuoja-asiat. Elinkeinohallitus myös myönsi toimiluvat matkatoimistoille ja valvoi niitä.


title: Elinkeinohallitus

text: Elinkeinohallituksen lakkauttamisen jälkeen sen seuraajiksi perustettiin Kuluttajavirasto, Elintarvikevirasto ja Kuluttajatutkimuskeskus.


title: Roberto Balado

text: Roberto Balado Méndez (15. helmikuuta 1969 – 2. heinäkuuta 1994) oli kuubalainen nyrkkeilijä. Balado voitti kultaa Barcelonan kesäolympialaisissa 1992. Val Barker -palkinto, tunnustus olympialaisten teknisimmälle ottelijalle, myönnettiin myös Baladolle. Balado voitti nyrkkeilyn maailmanmestaruuden kolme kertaa (Moskova 1989, Sydney 1991 ja Tampere 1993) ja Kuuban mestaruuden viidesti.


title: New Boots and Panties!!

text: New Boots and Panties!! on englantilaisen laulaja-lauluntekijä ja näyttelijä Ian Duryn studioalbumi vuodelta 1977.


title: New Boots and Panties!!

text: Levy-yhtiö on Stiff Records Ltd. Tämän osoite on ollut 32 Alexander Street, London W2. Yhtiön logoon on liitetty motto "Where money makes money".


title: New Boots and Panties!!

text: Albumin ovat äänittäneet Lontoon Old Kent Roadin varrella sijaitsevassa The Workhousessa Peter Jenner, Laurie Latham ja Rick Walton. Tosin levykannessa tämä kiistetään: "This record was not produced and recorded at The Workhouse in the Old Kent Road!!" Ian Duryn oma kommentti on lisäksi "There's nothing wrong with it!!!"


title: New Boots and Panties!!

text: Valokuvat on ottanut Chris Gabrin. Etukannen valokuva on albumin nimeen sopivasti otettu vaatekaupan edustalla ja sen ikkunaan heijastuu vastakkaisella puolella olevan Woolworthin valomainos. Takakannen valokuvassa Dury on pukeutunut voimisteluseuran T-paitaan. Levypussissa on lisäksi kuvia Durysta ja hänen kumppaneistaan vuosilta 1971-1972 ja 1974-1977. Duryhän vaikutti aiemmin yhtyeessä Kilburn and The High Roads. Viimeisimmät kuvat ovat tämän levyn tekoon osallistuneista ja ne on päivätty elokuussa 1977. Eräässä kuvassa pikkupoika on riisunut kenkänsä ja pannut ne käteensä. Pojan paidassa on teksti PUBLIC ENEMY No.1.


title: New Boots and Panties!!

text: A-puoli


title: New Boots and Panties!!

text: B-puoli


title: New Boots and Panties!!

text: Kappaleiden tekijät ovat Dury ja Jankel paitsi kummankin levypuoliskon kahden viimeisen kappaleen osalta Dury ja Nugent. Julkaisija on Blackhill Music.sekä


title: Kirsi Svärd

text: Kirsi Marketta Svärd (s. 23. lokakuuta 1961 Tampere) on suomalainen muotoilija. Hän on suunnitellut esineitä pienistä pipeteistä kodinkoneisiin. Orakselle hän on suunnitellut useita hanamallistoja, kuten Oras Vega, Oras Vienda ja Oras Cubista. Svärd suunnittelee koteihin sisustamiseen ja rakentamiseen liittyviä tuotteita, sairaaloihin laboratoriotuotteita ja teollisuuteen tuotantolinjaosastoja.


title: Kirsi Svärd

text: Hän valmistui teolliseksi muotoilijaksi vuonna 1988 Kuopion käsi- ja taideteollisuusakatemiasta. Vuosina 1988–1990 hän työskenteli teollisena muotoilijana turkulaisessa Ergonomia Design -yrityksessä. Ergonomia Design ja Destem fuusioituivat vuonna 1990 ED-Design Oy:ksi, jossa Svärd edelleen työskentelee. Svärd valittiin vuoden teolliseksi muotoilijaksi 2014.


title: Swept Away

text: Swept Away voi tarkoittaa:


title: Yhdistelmätekniikat

text: Yhdistelmätekniikat ovat eri taiteenaloilla käytettyjä aineksia, kuvia, sanoja, esineitä tai muita materiaaleja yhdisteleviä tekemisen prosesseja ja tekotapoja. Yhdistelmätekniikoita käytetään muun muassa maalaustaiteessa, piirustuksessa, kuvanveistossa, valokuvassa, elokuvassa, videoissa, runoudessa tai äänitetuotannossa.


title: Yhdistelmätekniikat

text: Historiallisesti keskeisin on kollaasi, jonka varhaishistoria on pitkä, mutta jota kehitettiin paljon 1910-luvulta alkaen. Yhdistelmätekniikat liittyvät tekotapoihin ja menetelmiin, vaikka niiden rajat ovatkin epäselviä.


title: Dark Sun (rockyhtye)

text:
Dark Sun on suomalainen vuonna 1991 perustettu space rock -yhtye. Perustajajäseniä olivat Santtu Laakso (basso), Ylli (Moog ja kitara), Kari "King Doom" Kuusinen (kitara) ja Antti Luostarinen (rummut). Laulajaksi tuli vielä yhtyeen nimeä päätettäessä Janne "Captain Gizmo" Kuokkanen (laulu, koskettimet).
Yhtyeessä vaikuttaneita muusikoita ovat edelleen riveissä soittavat Mikko "Mik Ronik" Kuokkanen (koskettimet) ja Juha "Jurza" Häikiö (kitara) sekä vuosia vakituisena jäsenenä ollut, mutta sittemmin eronnut Mikko "Mike Camaro" Savolainen (rummut).
Ryhmästä poistuneita pitempiaikaisia jäseniä ovat olleet mm. Kari Tammi (koskettimet) ja Hermanni "Hemppa" Peltola (rummut) sekä Petri "Sadisti" Sadinmäki (koskettimet). Keikoilla ja nauhoituksissa Dark Sun on käyttänyt mm. rytmi-, huilu-, viulu- ja puhallinmuusikoita, mutta esimerkiksi esiintymiset Saksassa ja Ruotsissa yhtye on hoitanut peruskokoonpanollaan, lukuun ottamatta Hawkwind-yhtyeen perustajajäsentä saksofonisti-huilisti-laulaja "Uncle" Nik Turneria, jonka kanssa Dark Sun on kerran myös levyttänyt.
. Yhtyeeltä on ilmestynyt studioalbumi "Feed Your Mind" vuonna 1997 ja livealbumi "Ice Ritual" vuonna 2000.


title: Haaksirikkoutuneet

text: Swept Away on vuoden 2002 italialainen romanttinen komediaelokuva, jonka on ohjannut Guy Ritchie ja jonka pääosassa näyttelevät Madonna, Adriano Giannini ja Bruce Greenwood. Elokuvan julkaisi Screen Gems ja tuotti Matthew Vaughn. Elokuva sai pääosin kielteisiä arvioita kriitikoilta eikä se kerännyt paljoa lipputuloja.


title: Haaksirikkoutuneet

text: Elokuva voitti viisi Golden Raspberry -palkintoa vuoden 2002 Razzie-palkintogaalassa:


title: Turistas

text: Turistas on John Stockwellin ohjaama yhdysvaltalainen kauhu-/jännityselokuva vuodelta 2006. Elokuvan pääosissa ovat Melissa George ja Josh Duhamel. Elokuva on kuvattu Brasiliassa.


title: Turistas

text: "Turistas" kertoo turistiporukasta, joka on bussissa matkalla kohti Brasiliaa. Bussi kuitenkin suistuu tieltä ja turistit joutuvat läheiseen kylään juhlimaan ja ottamaan rennosti, kunnes heidät huumataan. Turistien tavarat varastetaan ja he etenevät viidakossa eräälle talolle, joka paljastuu todelliseksi surmanloukuksi.


Pohjois-Amerikan kaakkoisen metsäalueen intiaanit olivat yleensä maanviljelyllä eläneitä intiaaneja Yhdysvaltain lämpimänlauhkealla kaakkoisella metsäalueella. Tunnettuja heimoja ovat muun muassa seminolet, chickasawit, natchezit, chocktawit, creekit, charokeet ja muskogeet. Viljeltiin maissia, auringonkukkaa, kurpitsaa ja papuja. Monilla alueilla myös kalastettiin ja metsästettiin. Monilla alueilla kylät olivat suuria. Kaakkoisen metsäalueen historiaan liittyi ensin hauta- ja sitten myös temppelikumpujen rakentamista. Valkoiset tuhosivat tultuaan monia intiaaniheimoja, ja samoin laajalti alueen alkuperäisen metsäympäristön riistaeläimineen. Esimerkiksi caddojen heimo hävisi miltei kokonaan vuosien 1700–1910 välillä. Mutta myös kilpailevat intiaaniheimot varoittivat toisia heimoja. Koska valkoiset saapuivat tänne varhain, monien tämän alueen intiaaniheimojen kieltä ei tunneta.


title: Pohjois-Amerikan kaakkoisen metsäalueen intiaanit

text: Kaakkoisella metsäalueella nousi Kristuksen syntymän jälkeen kumpuja rakentanut itäisen metsämaan perinteen viimeisin vaihe. 1000-luvulla oli mahtinsa huipulla Mesoamerikasta vaikutteita saanut Mississippin kulttuuri, joka rakensi suuria uhritemppelikumpuja. Kulttuuri oli sotaisa ja painottui enemmän maanviljelyyn kuin aiemmat kumpukulttuurit. Alueen suurin keskus Cahokia elätti arviolta 10 000 intiaania. Cahokiassa oli 215×305 metrin laajuinen ja 30 metriä korkea, katkaistun pyramidin muotoinen kumpu. Cahokian keskusta oli ympäröity korkealla hirsiaidalla, jossa oli vartiotorneja. Toista keskusta, moundvilleä on väitetty muskogeiden muinaiseksi keskukseksi. Myös Moundvillen löydöt viittaavat pappiseliitin hallitsemaan yhteiskuntaan. Moundville oli jyrkänteellä 300 eekkerin alalla, 20 kumpua suunnikasmaisen torin molemmin puolin. Suurin kumpu oli 18 m korkea. Moundvillessäkin oli paaluaita. Moundville hallitsi 20 kylää muutaman mailin päässä Moundvillen pohjois- ja eteläpuolella. Moundvillen uskotaan hallinneen satojen kylien suuruista aluetta. Moundvilleen saattoi saapua työväkeä jopa 80 km:n päästä, ja verotus kohdistui ankarana alle noin 16 km:n päässä sijaitseviin pikkukyliin.


text: Muinaisten kumpukulttuurien yhteyden myöhempiin heimoihin ovat kiistanalaisia. kuitenkin esim. Natchez-heimo rakensi kumpuja vielä historiallisella ajalla. Natchezien yhteiskunta jakautui jyrkästi eri luokkiin. Niinpä on päätelty, että Mississippin kulttuurin aikoina suuret päälliköt ohjasivat luokkayhteiskuntia, joissa oli äidin mukaan periytyviä klaaneja.


text: Joidenkin mukaan Mississippin kulttuuri olisi alkanut taantua jo noin 1450 jaa., jolloin alueen keksustaan ilmestyi laajeneva tyhjä vyöhyke "Vacant Quarter".


text: Monet arviot väittävät kaakkoisalueella asuneen noin vuonna 1500 3-4 miljoonaa intiaania, mutta intiaanien alkuperäistä väkilukua koskevat arviot ovat hyvin kiistanalaisia. Joka tapauksessa tämä alue oli maanviljelyn ja runsaiden luonnonantimien takia hyvin tiheästi asuttu.


text: Eurooppalainen Ponce de Leon käväisi Floridassa ehkä calusa-heimon alueella vuonna 1513, ja kosketus oli vihamielinen. Tämän jälkeen tuli muita lyhyitä valkoisten käyntejä kaakkoisalueilla. Vaikka niistä onkin säilynyt muistiin merkintöjä vain vähän, valkoiset tartuttivat näillä taudeilla intiaaneihin tappavia tauteja, joita vastaan intiaaneilla ei toisenlaisen geeniperimän takia ollut vastustuskykyä. Hernando de Soton retkikunta Georgiasta Lousianeen 1539-1543 toi intiaaneille surmaa, mutta niin kuoli myös parisataa retkellä ollutta espanjalaistakin. Intiaanien vanhat suuret päällikkökunnat romahtivat kaikki noin vuosisadalla 1550-1650 jaa., jolloin monet eurooppalaisten tuomat taudit tappoivat valtavan määrän intiaaneja. Tällöin monia aiempia keskuksia hylättiin, kumpujen rakentaminen lakkasi monin paikoin ja Cahokian veroisia keskuksia ei säilynyt tai noussut. Nyt kaikki kylät olivat suunnilleen samankokoisia ja monia asuinalueita hylätty. Irokeesit laajensivat aluettaan 1600-luvun lopussa etelään päin, ja englantilaisten siirtokunnista vietiin intiaaneja orjiksi Länsi-Intiaan. Nämä ulkoiset viholliset nostivat creekien liittokunnan. Creekit ja englantilaiset tuhosivat Floridan alkuasukkaat tuliaseilla. Niinpä seminolet ovat creekien jälkeläisiä. 1700-luvun kuluessa varsinkin Alabaman ja Georgian uudisasuttajat valtasivat intiaanien pellot. Enenevien valkoisten maannälkä ajoi intiaanit ahtaalle ja monet heistä tuhoon. 1820- ja 1830-luvuilla valkoiset pakko"siirsivät" julmasti etelän intiaaneja Oklahoman intiaaniterritorioon, niin että monia intiaaneja kuoli matkalla epäinhimillisen kohtelun takia. Silti jotkut heimot mm muutamat seminolet, creekit, charokeet ja useat chocktawit onnistuivat välttämään pakkosiirron. Oklahomassa pakkosiirretyt heimot perustivat uudet heimohallinnot, joista tunnetuimmat ovat "viiden sivistyneen heimon" hallitukset. Sisällissodassa nämä intiaanit kannattivat jompaakumpaa osapuolta ja monia intiaaneja kuoli sodan takia. Lopulta valkoiset avasivat Oklahomankin uudisasukkaille. Uudisasukkaat valtasivat Viiden sivistyneen heimon maista suuren osan noin 1880-1900. Oklahoman osavaltion perustaminen merkitsi heimohallitusten vallan kutistumista. Monista tappioista ja väen vähenemisestä huolimatta Oklahomassa asuu nykyään runsaasti intiaaneja, ja joidenkin heimojen jäsenmäärä on jopa suurempi kuin ennen intiaanisotien alkua.


title: Nordlund

text: Nordlund on muun muassa seuraavien henkilöiden sukunimi:


title: Hämärän juhlat

text: Hämärän juhlat on laulaja-lauluntekijä Pekka Ruuskan ja hänen taustayhtyeensä RITZin studioalbumi vuodelta 1987. Ruuska on toiminut myös albumin tuottajana.


title: Hämärän juhlat

text: Albumi on äänitetty huhti-marraskuussa 1986 Millbrook-studiolla. Äänittäjä on Juha Heininen. Julkaisija vuonna 1987 on ollut Oy Sonet-Polar Suomi Ab ja kopiointioikeuksien haltijana vuonna 1991 Oy Sonet Suomi Ab. Osallisena on ollut myös Kust. Oy Edition Coda Ab.


title: Hämärän juhlat

text: Kannen kuvituksen on suunnitellut ja toteuttanut Tapsa Rantanen Private Eye -yhtiöstä. C-kasetin kansipaperin on tehnyt Kirjapaino E. Kuronen.


title: Hämärän juhlat

text: Kiitoksissa on mainittu Sale.


title: Hämärän juhlat

text: A-puoli


title: Hämärän juhlat

text: B-puoli


title: Hämärän juhlat

text: Pekka Ruuska on säveltänyt ja sanoittanut kaikki kappaleet. Sovitukset ovat koko yhtyeen käsialaa ja nimikappaleessa mukana sovittajana on myös Jussi Kinnunen.


title: Hämärän juhlat

text: RITZ:Lisäksi mukana ovat:


title: The Blanko

text: The Blanko on vuonna 2006 perustettu helsinkiläinen rock-trio. Rumban ja YleX:n Tulevaisuuden tusinan vuosien 2010 ja 2011 listauksessa yhtye sijoittui kymmenen parhaan joukkoon.


title: The Blanko

text: The Blanko teki levytyssopimuksen Ratas Music Groupin kanssa 2011. Yhtyeen esikoisalbumi "Flying Colours" julkaistiin 6. huhtikuuta 2011. Toisen albumi "Into The Silence" julkaisi 23. elokuuta 2013 Sony Music Finland. Vuonna 2018 helmikuussa yhtye julkaisi pitkän tauon jälkeen ”Addiction”-nimisen singlen ja musiikkivideon oman levymerkin Flying Colours Oy:n kautta.


title: Väinö Karihtala

text: Väinö Heikki Karihtala, kirjailijanimi Väinö H. Lamu (s. 12. elokuuta 1915 Haapavesi) on suomalainen kirjailija.


title: Kokonaan – Jäähyväiset aseille

text: Kokonaan – Jäähyväiset aseille on suomalaisen punkyhtyeen Kollaa kestään kokoelma-albumi, joka on julkaistu vuonna 1995.


title: Uladzimir Kopats

text: Uladzimir Mikalajevitš Kopats (, , s. 23. huhtikuuta 1971 Minsk, Valko-Venäjän SNT, Neuvostoliitto) on valkovenäläinen jääkiekkoilija, pelipaikaltaan puolustaja.


title: Uladzimir Kopats

text: Kopats pelasi Valko-Venäjän maajoukkueessa useissa arvokilpailuissa. Hän on tunnettu vuoden 2002 olympialaisten puolivälieräottelussa Ruotsia vastaan tekemästään voittomaalista. Kopats laukoi kiekon keskialueelta Ruotsin maalivahdin Tommy Salon kypärään, josta se pomppasi sattumalta maaliin. Valko-Venäjä pääsi maalin myötä turnauksen välieriin ja saavutti lopulta jääkiekkohistoriansa parhaan sijoituksen, neljäs.


title: Pingviini (tuotemerkki)

text: Pingviini on Froneri Finlandin jäätelötuotemerkki. Pingviini-logosta tunnettua jäätelöä on valmistettu Suomessa 1930-luvulta lähtien.


title: Pingviini (tuotemerkki)

text: Pingviini-tuotemerkillä myytävät tuotteet valmistetaan Turengin jäätelötehtaalla Janakkalassa. Tuotteille on myönnetty Avainlippu-tunnus merkiksi siitä, että jäätelöt valmistetaan Suomessa suomalaisin voimin ja suomalaisesta maidosta.


title: Pingviini (tuotemerkki)

text: Suomen Nestlé osti Pingviinin vuonna 2004. Jäätelön kehitys ja tuotanto sijaitsevat edelleen Turengissa. Nestlén siirsi tuotemerkin vuonna 2016 Froneri Finlandille, jonka se omistaa yhdessä brittiläisen jäätelövalmistaja R&R:n kanssa.


title: Pingviini (tuotemerkki)

text: Pingviinin tarina alkoi vuonna 1935, kun Oy Jäätelö - Glass Ab aloitti jäätelön valmistuksen Helsingin ”uusimmassa ja ajanmukaisimmassa jäätelötehtaassa”. Muutaman vuoden kuluttua yhtiön Pingviini-tuotemerkin osti Valio.


title: Pingviini (tuotemerkki)

text: Ensimmäiset jäätelöt valmistettiin Turussa, mutta pian jäätelöä alettiin valmistaa myös Helsingissä, Viipurissa ja Tampereella sekä myöhemmin Oulussa. Turenkiin jäätelötehdas perustettiin 1962.


title: Pingviini (tuotemerkki)

text: Aluksi jäätelöä myytiin vohvelitötteröissä ja lautasilta Valion maitokaupoissa ja kioskeissa. Vuonna 1936 Valio perusti Suomen ensimmäisen jäätelöbaarin Helsingin Lasipalatsiin. Vuosien saatossa jäätelökioskit levisivät ympäri Suomea. Nykyään Pingviini-jäätelökioskeja on joka kesä noin 200 ympäri Suomea.


title: Pingviini (tuotemerkki)

text: Nestlé osti Valion jäätelöliiketoiminnan 2004 ja 10 vuoden määräaikaisen käyttöoikeuden Valiojäätelö-tuotemerkkiin. Jäätelön tuotekehitys ja tuotanto sijaitsevat edelleen Turengissa. Pehmis-pehmytjäätelön valmistus tapahtuu alihankintana Valion UHT-tehtaalla Turengissa Nestlén jäätelötehtaan naapurissa.


title: Pingviini (tuotemerkki)

text: Pingviinin tuotteet kehitetään ja valmistetaan Suomen Nestlén jäätelötehtaalla Janakkalan Turengissa. Turengin jäätelötehdas valmistui 1962 vastaamaan jäätelönkulutuksen kasvuun Suomessa. Nykyään tehdas on Pohjoismaiden suurimpia ja työllistää ainakin toistaiseksi noin 200 henkeä, mutta syksyllä 2017 aloitetaan yt-neuvottelut noin 35 työntekijän vähentämiseksi.


title: Pingviini (tuotemerkki)

text: Turengin tuotekehitysyksikössä työskentelee kuusi henkilöä. Jäätelön tuotekehityksen lähtökohtana on suomalaisten kuluttajien maku- ja arvomaailma. Esimerkiksi Pohjolan marjamakuja, kuten karpaloa, mustikkaa ja lakkaa sekä lakritsaa sisältävä Aino-jäätelöperhe on kehitetty Turengissa.


title: Pingviini (tuotemerkki)

text: Tehtaan pihapiirissä sijaitsee jäätelöbaari, joka on tarkoitettu vierasryhmille ja koulutuskäyttöön. Jäätelöbaarissa vierailee paljon koululaisryhmiä ympäri Suomen. Vilkkaimpaan luokkaretkiaikaan toukokuussa vierailijoita käy noin 1 500–2 000 henkilöä.


title: Pingviini (tuotemerkki)

text: Alkuvuosina Pingviini-tunnus oli mustavalkoinen. Vuosien siinä kokeiltiin useampaan väriä, muun muassa 1980-luvulla punaista, kunnes se 1990-luvun alussa sai nykyisen sinivalkoisen asunsa. Saman vuosikymmenen puolivälissä tuli markkinoille myös Pingviini-jäätelötuutti.


title: Pingviini (tuotemerkki)

text: Pingviini-tuotemerkin alle kuuluvia brändejä ovat muun muassa Pingviini, Aino, Classic, Oma, Puffet, Muru ja Eskimo. Vähittäiskaupassa myytävään tuotevalikoimaan kuuluvat litran Pingviini-kotipakkaukset, joita on parikymmentä makua, jäätelötuutit, jäätelöpuikot, kuten Oma ja Classic sekä Aino-tuoteperheen kotipakkaukset.


title: Pingviini (tuotemerkki)

text: Kioskeissa ja kahviloissa myytävään irtojäätelövalikoimaan kuuluu yli 15 makua, muun muassa vuonna 2009 lanseerattu Terva-jäätelö.


title: Carlson Wagonlit Travel

text: Carlson Wagonlit (CWT) on maailman suurin matkatoimistoketju. Liikematkatoimistona tunnettu CWT toimii yli 150 maassa. Työntekijöitä yrityksellä on yli 19 000. Vuonna 2010 CWT:n kokonaismyynti ylsi 24,3 miljardiin dollariin (noin 18 miljardia euroa). 7.2.2011 CWT osti Suomen suurimman matkatoimiston Kaleva Travelin.


title: Carlson Wagonlit Travel

text:
1888
Ask Mr. Foster -matkatoimisto, yksi Yhdysvaltain pitkäikäisimmistä matkatoimistoista, perustetaan Floridan St. Augustinessa. Matkatoimisto nimettiin erään paikallisen asukkaan mukaan: Ward G. Foster oli epävirallinen juna-aikataulujen pitäjä ja tuntija. Matkailijoiden kysyessä junien lähtö- ja tuloaikoja, opastivat paikalliset heitä sanoin ”Kysykää herra Fosterilta”, ”Ask Mr. Foster”.


title: Carlson Wagonlit Travel

text:
1928
Täyden palvelun Wagons-Lits -toimistoja avataan rautatieliikenteen lipunmyyntitoimistoissa kautta Euroopan.


title: Carlson Wagonlit Travel

text:
1957
Ask Mr. Foster vaihtaa omistajaa, kun Donald Fischer ja Thomas Orr, maksavat 157 000 dollaria yhtiöstä, joka oli kokenut kovia toisen maailmansodan aikana ja sen jälkimainingeissa.


title: Carlson Wagonlit Travel

text:
1960
Compagnie des Wagons-Lits laajentaa toimintaansa. Näin syntyy Wagons-Lits Travel, Euroopan suurin matkahallintoyhtiö.


title: Carlson Wagonlit Travel

text:
1991
Accor ostaa La Compagnie des Wagons-Litsin. Ask Mr. Foster vaihtaa nimensä Carlson Travel Networkiksi.


title: Carlson Wagonlit Travel

text:
1993
Wagons-Lits Travel vaihtaa nimensä Wagonlit Traveliksi ja yhtenäistää verkostoaan, tuotteitaan ja palvelujaan monikansallisille asiakasyrityksille soveltuviksi.


title: Carlson Wagonlit Travel

text:
1994
Minneapolisissa toimivan Carlson Companies Inc.:in ja Pariisissa pääkonttoriaan pitävän Accor Groupin yhtiöt - Carlson Travel Network ja Wagonlit Travel - yhdistävät liikematkatoimintonsa yhden nimen, Carlson Wagonlit Travelin, alle.


title: Heather Watson

text: Heather Miriam Watson (s. 19. toukokuuta 1992 Saint Peter Port, Guernsey) on englantilainen tennispelaaja. Parhaimmillaan hän on ollut kaksinpelissä WTA-listan sijalla 38 tammikuussa 2015 ja nelinpelissä sijalla 42 elokuussa 2018. Hän on voittanut urallaan kolme WTA-turnausta kaksinpelissä ja neljä WTA-turnausta nelinpelissä. Vuonna 2016 Watson voitti Henri Kontisen kanssa Wimbledonin sekanelinpeliturnauksen.


title: Heather Watson

text: Grand Slam -turnausten kaksinpeleissä Watson on päässyt parhaimmillaan kolmannelle kierrokselle Wimbledonissa 2012, Australian avoimissa 2013, Wimbledonissa 2015 sekä Wimbledonissa 2017. Watsonia valmentavat Diego Veronelli ja Pat Harrison.


title: Heather Watson

text: Watson aloitti tenniksen pelaamisen seitsemänvuotiaana. 12-vuotiaana hän lähti opiskelemaan Nick Bollettierin tennisakatemiaan Floridaan, Yhdysvaltoihin.


title: Heather Watson

text: Watson voitti junioriurallaan Yhdysvaltain avointen tyttöjen kaksinpelin vuonna 2009. Turnauksen loppuottelussa hän voitti Jana Butšinan. Vuonna 2008 hän voitti kultaa nuorten Kansainyhteisön kisoissa.


title: Heather Watson

text: Watson voitti heinäkuussa 2009 Frintonin 10 000 Yhdysvaltain dollarin ITF-turnauksen. Hän oli kauden päätteeksi WTA-listan sijalla 588. Watson siirtyi ammattilaiseksi vuonna 2010. Watson teki WTA-turnausdebyyttinsä Miamin turnauksessa samana vuonna, johon hän pääsi mukaan villillä kortilla. Turnauksen ensimmäisellä kierroksella hän hävisi Tsvetana Pironkovalle. Toisen kerran hän pelasi WTA-turnauksen pääsarjassa Charlestonissa selvitettyään karsinnat. Tällä kertaa hän hävisi ensimmäisellä kierroksella Jelena Vesninalle. Ensimmäisen voittonsa WTA-kiertueella Watson saavutti Eastbournessa kesäkuussa voitettuaan ensimmäisellä kierroksella maailmanlistan sijalla 48 olleen Aleksandra Wozniakin. Toisella kierroksella hän hävisi Viktoryja Azarenkalle. Grand Slam -turnauksen pääsarjassa Watson pelasi ensimmäisen kerran Wimbledonissa. Hän sai villin kortin pääsarjaan, jossa hävisi ensimmäisellä kierroksella Romina Oprandille luvuin 4–6, 6–1, 3–6. Heinäkuussa Watson voitti Wrexhamin ITF-turnauksen. Yhdysvaltain avoimissa hän hävisi karsintojen avauskierroksella. Marraskuussa Watson voitti Toronton ITF-turnauksen.


title: Heather Watson

text: Watson aloitti kauden Aucklandin turnauksella, jossa hän selvisi karsinnat selvitettyään aina puolivälieriin asti. Tämä oli hänen ensimmäinen puolivälieräpaikkansa WTA-kiertueella. Hän hävisi lopulta Peng Shuaille. Australian avoimissa Watson hävisi karsintojen toisella kierroksella. Memphisin turnauksessa Watson saavutti kauden toisen puolivälieräpaikkansa, häviten tällä kertaa Jevgenia Rodinalle. Ranskan avoimissa hän voitti ensimmäisellä kierroksella Stéphanie Foretz Gaconin. Toisella kierroksella hän hävisi Kaia Kanepille. Kesäkuussa 2011 Watson pääsi kolmannelle kierrokselle AEGON Classic -turnauksessa Birminghamissa voitettuaan Chanelle Scheepersin ja Misaki Doin. Kolmannella kierroksella hän hävisi Peng Shuaille. Wimbledonissa hän hävisi ensimmäisellä kierroksella Mathilde Johanssonille. Yhdysvaltain avoimissa 2011 Watson hävisi ensimmäisellä kierroksella Marija Šarapovalle luvuin 6–3, 5–7, 3–6. Syyskuussa Watson pääsi puolivälieriin Quebecissä, jossa hän hävisi Tamira Paszekille.


title: Heather Watson

text: Australian avoimissa Watson hävisi ensimmäisellä kierroksella kolmanneksi sijoitetulle Viktoryja Azarenkalle. Maaliskuussa pelatussa Miamin turnauksessa Watson voitti ensimmäisellä kierroksella Sorana Cîrstean, vaikka oli tappiolla ratkaisevaa kolmatta erää jo 0–5. Toisella kierroksella hän voitti Lucie Šafářován, kunnes hävisi kolmannella kierroksella maailmanlistan ykköselle, Viktoryja Azarenkalle. Ranskan avoimissa Watson pääsi karsintojen kautta mukaan pääsarjaan, jossa hän voitti ensimmäisellä kierroksella Jelena Vesninan. Toisella kierroksella hän hävisi 25:nneksi sijoitetulle Julia Görgesille. Wimbledonissa Watson pääsi kolmannelle kierrokselle ensimmäisenä brittinaisena vuoden 2002 jälkeen. Kolmannella kierroksella Watson hävisi kolmanneksi sijoitetulle Agnieszka Radwańskalle. Heinäkuussa Watson saavutti ensimmäisen WTA-turnausvoittonsa voitettuaan Stanfordin nelinpelin yhdessä Marina Erakovicin kanssa. Lontoon olympialaisissa Watson hävisi kaksinpelissä toisella kierroksella Marija Kirilenkolle. Watson pelasi nelinpelissä Laura Robsonin kanssa. He hävisivät ensimmäisellä kierroksella Angelique Kerberille ja Sabine Lisickille.


title: Heather Watson

text:
Elokuussa Watson voitti Dallasin turnauksen nelinpelin yhdessä Marina Erakovicin kanssa. Yhdysvaltain avoimissa Watson hävisi ensimmäisellä kierroksella Li Nalle. Toray Pan Pacific Openissa Tokiossa Watson voitti avauskierroksella Sabine Lisickin, mutta hävisi toisella kierroksella toiseksi sijoitetulle Marija Šarapovalle luvuin 7–6(7), 3–6, 4–6. Lokakuussa Watson saavutti uransa ensimmäisen WTA-turnausvoiton kaksinpelissä, kun hän voitti HP Openin Osakassa. Hänestä tuli ensimmäinen WTA-turnausvoiton kaksinpelissä saavuttanut brittinainen 24 vuoteen. Loppuottelussa hän voitti Kiinan Taipein Chang Kai-Chenin. Molemmat heistä olivat sijoittamattomia, eivätkä olleet koskaan aiemmin yltäneet puolivälieriä pidemmälle WTA-turnauksissa. Ottelu siirtyi ratkaisevaan kolmanteen erään, vaikka Watsonilla oli toisessa erässä jo ottelupallo tilanteessa 5–3. Kolmannessa erässä puolestaan Changilla oli 5–3 -johto. Ottelu päättyi lopulta Watsonin voittoon lukemin 7–5, 5–7, 7–6(4). Watson pääsi turnauksen loppuotteluun myös nelinpelissä Kimiko Date-Krummin kanssa, mutta he hävisivät Raquel Kops-Jonesille ja Abigail Spearsille.
Watson aloitti kauden Aucklandin turnauksella, jossa hän hävisi toisella kierroksella Kiki Bertensille. Australian avoimissa Watson pääsi kolmannelle kierrokselle voitettuaan Alexandra Cadanțun ja Ksenija Pervakin. Kolmannella kierroksella hän hävisi Agnieszka Radwańskalle. Tammi-helmikuussa hän pääsi toiselle kierrokselle Pattayalla ja puolivälieriin Memphisissä. Maaliskuussa Watson hävisi ensimmäisellä kierroksella sekä Indian Wellsissä että Miamissa, ja päätti ottaa taukoa kilpailemisesta. Syyksi hän ilmoitti uupumisen. Hän teki paluun kentille Ranskan avoimissa, jossa hän hävisi ensimmäisellä kierroksella Stefanie Vögelelle kolmessa erässä. Myös Wimbledonissa ja Yhdysvaltain avoimissa hänen pelinsä päättyivät avauskierrokselle.


title: Heather Watson

text: Australian avoimissa Watson eteni karsintojen kautta pääsarjaan, jossa hävisi ensimmäisellä kierroksella Daniela Hantuchoválle. Ranskan avoimissa hän eteni myöskin karsintojen kautta pääsarjaan. Siellä hän eteni toiselle kierrokselle, jossa hävisi neljänneksi sijoitetulle Simona Halepille. Kesäkuussa hän saavutti välieräpaikan Eastbournen turnauksessa voitettuaan Tsvetana Pironkovan ja Flavia Pennettan ja saaden puolivälierissä luovutusvoiton Petra Kvitoválta. Lopulta hän hävisi Madison Keysille. Wimbledonissa hän hävisi toisella kierroksella Angelique Kerberille kolmessa erässä. Yhdysvaltain avoimissa hänen pelinsä päättyivät avauskierroksen tappioon Sorana Cîrsteaa vastaan.


title: Heather Watson

text: Watson avasi kauden 2015 Hobartin turnauksella, jossa hän eteni loppuotteluun ja saavutti siellä uransa toisen kaksinpelin turnausvoiton päihitettyään loppuottelussa Madison Brenglen. Australian avoimissa hän hävisi avauskierroksella Tsvetana Pironkovalle. Ranskan avoimissa hänen pelinsä päättyivät toisella kierroksella tappioon Sloane Stephensiä vastaan. Wimbledonissa Watson eteni kolmannelle kierrokselle, jossa hävisi maailmanlistan ykköselle, Serena Williamsille kolmessa erässä. Yhdysvaltain avoimissa Lauren Davis voitti hänet avauskierroksella.


title: Heather Watson

text: Watsonin äiti, Michelle, on kotoisin Papua-Uusi-Guineasta. Hänen isänsä on Ian.


title: Riot Games

text: Riot Games on yhdysvaltalainen peliyritys, jonka suosituin peli tähän asti on League of Legends.


title: Riot Games

text: Riot Games perustettiin vuonna 2006 Santa Monicassa, Yhdysvalloissa. Vuonna 2009 he julkaisivat League of Legends -pelin, jonka pääkartta muistuttaa paljon Warcraft 3 -pelin DotA-karttaa.


title: Riot Games

text: Vuoden 2011 alussa kiinalaisyritys Tencent Holdings osti valtaosan Riot Games:ista.


title: Appunti per un’Orestiade africana

text: Appunti per un’Orestiade africana on Pier Paolo Pasolinin vuonna 1969 valmistunut dokumenttielokuva. Elokuvassa Pasolini käyttää kreikkalaista Orestes-legendaa avaimena oman freudilais-marxilais-kristillisen maailmankuvansa kohdistamisessa elokuvan tarinaan. Primitiivisten kehitysmaiden modernisointi ja syrjäisten kylien paikalliset meditatiiviset rituaalit kohtaavat elokuvassa muodostaen sen keskeisen kysymyksenasettelun (Hoberman). Elokuvaan on liitetty uutisfilmejä muun muassa biafralaisista lapsista ja sodasta Afrikassa. Tarina on katsojalle hankalasti ymmärrettävä ilman aktiivista ja prosessoivaa näkökulmaa sen sisältöön (Hoberman).


title: The Craving

text: The Craving on Megadethin laulaja-kitaristin Dave Mustainen, Fearin laulaja-kitaristin Lee Vingin, Kelly LeMieuxin sekä entisen Suicidal Tendenciesin sekä Alice Cooperin rumpalin Jimmy DeGrasson sivuprojektin MD.45:n ainoaksi jäänyt studioalbumi, joka on julkaistu vuonna 1996.Kaikki kappaleet säveltänyt ja sanoittanut Dave Mustaine, ellei toisin mainittu.


title: Renaissance Riverview Plaza Hotel

text: Renaissance Riverview Plaza Hotel tai Adam’s Mark Hotel on hotelli Mobilen kaupungissa Alabamassa Yhdysvalloissa. Hotellirakennus on 114 metriä korkea pilvenpiirtäjä, jossa on 28 kerrosta. Renaissance Riverview Plaza Hotelli valmistui vuonna 1983. Hotellin suunnitteli TAG Architects. Renaissance Riverview Plaza Hotel on Mobilen kolmanneksi korkein rakennus ja suurin hotelli.


title: Juho Liukkonen

text: Juho Liukkonen (s. 9. syyskuuta 1984) on suomalainen jääpalloilija. Liukkonen aloitti uransa Mikkelin Kamppareissa.Häntä pidetään yhtenä Suomen parhaimmista pelaajista hyvän lyöntinsä ja luistelunopeutensa ansiosta. Kaudesta 2009–2010 lähtien hän on pelannut ruotsalaisen Bollnäsin riveissä. Vuonna 2014 Liukkonen siirtyi takaisin vahvistamaan kasvattajaseuraansa Kamppareita.


title: Demokraattinen edistyspuolue

text: Demokraattinen edistyspuolue (DPP; 民主進步黨) on taiwanilainen puolue. Puolue on perinteisesti ollut Taiwanin itsenäistymisen kannattaja. Puolueen puheenjohtajana on toiminut vuodesta 2009 Tsai Ing-wen.


title: Demokraattinen edistyspuolue

text: Tsai Ing-wen ilmoitti eroavansa puolueen puheenjohtajan virasta hävittyään vuoden 2012 presidentinvaalissa istuvalle presidentille Ma Ying-jeoulle.


title: Lucie Hradecká

text: Lucie Hradecká (s. 21. toukokuuta 1985 Praha) on tšekkiläinen tennispelaaja. Parhaimmillaan hän on ollut kaksinpelissä WTA-listan sijalla 41 kesäkuussa 2011 ja nelinpelissä sijalla neljä lokakuussa 2012. Hän on voittanut urallaan 18 WTA-nelinpeliturnausta.


title: Lucie Hradecká

text: Hradecká on voittanut urallaan 19 ITF-turnausta kaksinpelissä ja 34 nelinpelissä. Urallaan hän on selviytynyt kerran WTA-turnauksen loppuotteluun kaksinpelissä. Se tapahtui Bad Gasteinin turnauksessa vuonna 2008, jossa hän hävisi finaalissa Pauline Parmentierille.


title: Lucie Hradecká

text: Grand Slam -turnauksissa Hradecká on päässyt parhaimmillaan kolmannelle kierrokselle Australian avoimissa 2015. Vuoden 2011 Ranskan avoimissa Hradecká voitti nelinpelimestaruuden Andrea Hlaváčkován kanssa.


title: Dammenberg

text: Dammenberg (oik. Gredon Invest Oy / Dammenberg) on suomalainen erikoisruokavaliotuotteisiin erikoistunut makeisvalmistaja. Dammenberg on valmistanut suklaata vuodesta 1994, ja se siirtyi vuonna 2003 Gredon Investin omistukseen. Dammenbergin tehdas sijaitsee Lempäälän Sääksjärvellä, lähellä Tamperetta. Yrityksen tuotteita menee myös vientiin, lähinnä Saksaan, Englantiin ja Sveitsiin.


title: Dammenberg

text: Yritystä johtaa elintarvikeinsinööri Marko Iso-Kungas, joka myös omistaa Dammenbergin yhdessä vaimonsa Kirsin kanssa.


title: Dammenberg

text: Vuonna 2003 Dammenbergistä tuli Euroopan ensimmäinen suklaanvalmistaja, jonka tehdas on täysin pähkinätön, gluteeniton ja kananmunaton. Lisäksi valmistetaan sokerittomia tuotteita, soijattomia tuotteita, luomutuotteita sekä maidottomia tuotteita täysin maidottomalta tuotantolinjalta. Dammenbergilla on myös oikeus käyttää košer-tunnusta.


title: Ali Mabrouk El Zaidi

text: Ali Mabrouk El Zaidi (s. 13. tammikuuta 1974) on libyalainen yleisurheilija, joka kilpailee kestävyys- maasto- ja keskimatkojen juoksussa.


title: Ali Mabrouk El Zaidi

text: El Zaidi osallistui olympialaisiin ensimmäistä kertaa Atlantassa 1996, jossa hän putosi 1 500 metrillä ensimmäisellä kierroksella oltuaan eränsä kymmenes. Hän juoksi 5 000 metrin matkan seuraavan vuoden MM-kisoissa, joissa hän oli alkueränsä kuudenneksitoista nopein ja putosi. El Zaidi osallistui myös maastojuoksun MM-kisoihin vuosina 1998, 2003 ja 2008 ilman mainittavaa menestystä.


title: Ali Mabrouk El Zaidi

text: El Zaidi osallistui 5 000 metrin kilpailuun Edmontonin MM-kisoissa 2001, joissa hän jäi jälleen alkueriin. Hän vaihtoi sen jälkeen vielä pidemmälle matkalle ja juoksi Ateenan olympialaisissa 2004 maratonin, jolla hän sijoittui 39:nneksi. El Zaidi oli samalla matkalla kahdeskymmenes vuoden 2007 MM-kisoissa, mutta keskeytti Pekingin olympialaisissa 2008, joissa hän oli 34 vuoden ikäisenä maansa historian vanhin olympiaurheilija.


title: Ali Mabrouk El Zaidi

text: "Lähde: IAAF"


title: Abu Ya'qub Yusuf I

text: Abu Ya'qub Yusuf I (, "’Abū Ya‘qūb Yūsuf") oli Marrakechin kalifi 1163–1184. Hän yhdisti hajanaisen valtakunnan, kukisti kapinoivat heimot ja valloitti vuoteen 1172 mennessä suurimman osan Espanjan muslimialueista.


title: Abu Ya'qub Yusuf I

text: Abu Ya'qub Yusuf lopetti isänsä Abd al-Mu'minin aloittamat heimokutsunnat ja supisti armeijan käsittämään vain omaa heimoaan almohadeja. Tämän jälkeen hän tyrehdytti Pohjois-Marokon Riojen kapinan ja vuoteen 1166 mennessä myös kapinaa johtaneen ghomara-heimon. Vuodesta 1171 alkaen hän ryhtyi auttamaan Espanjan muslimeita ja otti samalla valtaansa hajanaiset pikkuvaltiot. Vuonna 1183 hän jälleen marssi Gibraltarinsalmen yli ja jatkoi Sevillasta Santarémiin, jota alkoi piirittää. Kalifin joukkoja vastassa olivat Portugalin Alfonso I ja Leónin Ferdinand II. Abu Ya'qub Yusuf kuoli vuonna 1184 piirityksessä saamiinsa vammoihin ja kalifiksi valittiin hänen poikansa Abu Yusuf Ya'qub al-Mansur.


title: The Austonian

text: The Austonian on Yhdysvaltojen Austinissa, Texasissa sijaitseva pilvenpiirtäjä. The Austonian on Austinin korkein rakennus, sen korkeus on 208 metriä. Rakennuksen rakentaminen aloitettiin vuonna 2007 ja rakennus valmistui vuonna 2010. Rakennuksen kustannukset olivat 200 miljoonaa USA:n dollaria. The Austonianin omistaa Moreland Properties -yhtiö. Suunnittelijana toimi Ziegler Cooper Architects -yhtiö.


title: Lo Bosworth

text: Lauren Ogilvie ”Lo” Bosworth (s. 29. syyskuuta 1986 Laguna Beach, Kalifornia, Yhdysvallat) on yhdysvaltalainen julkisuuden henkilö. Hän on esiintynyt MTV:n realitysarjoissa "" ja "The Hills".


title: Lo Bosworth

text: "Laguna Beachissa" seurattiin Orangen piirikunnan nuorison elämää ja siinä esiintyi Bosworthin lisäksi hänen ystäviään. Tämän jälkeen Bosworth on esiintynyt myös "Laguna Beachin" spin-off-sarjassa "The Hills", joka seuraa Bosworthin parhaan ystävän Lauren Conradin elämää Los Angelesissa.


title: Lo Bosworth

text:
Bosworth on valmistunut UCLA-yliopistosta pääaineenaan taidehistoria.
Bosworthilta ilmestyi kirja "The Lo-Down" tammikuussa 2011.


title: Dupont ja Dupond

text: Dupont ja Dupond ovat Hergén "Tintin seikkailut" -sarjakuvassa esiintyvä poliisietsiväkaksikko. He ovat tärkeileviä mutta koomisia hahmoja, jotka törmäilevät ja kaatuilevat sekä sekaantuvat usein sanoissaan.


title: Dupont ja Dupond

text: Dupont ja Dupond esiintyvät 20:ssä 24:stä Tintti-albumista. Ensimmäisen kerran heidät tavataan "Faaraon sikareissa" (1934), jonka alkuperäisessä versiossa he tosin esiintyivät vain agenttinimillä X 33 ja X 33 bis. Heidän ensimmäinen toimensa tässä albumissa on Tintin vangitseminen. Kun Hergé piirsi vuonna 1946 uusiksi toisen Tintti-seikkailunsa "Tintti Afrikassa" (1931), hän lisäsi etsiväkaksikon sen alkukohtaukseen seisomaan Brysselin asemalaiturille ja kommentoimaan Tintin lähtöä Afrikkaan.


title: Dupont ja Dupond

text: Dupont ja Dupond pukeutuvat mustaan pukuun ja käyttävät knallia ja kävelykeppiä. Yhdennäköisyydestään huolimatta he eivät ole veljeksiä, sillä heillä on eri sukunimet. Heidät erottaa toisistaan viiksenkärjistä, jotka Dupontilla on kiverretty ulospäin mutta Dupondilla leikattu suoraan. Hergén yhtenä esikuvana hahmoihin olivat hänen oma isänsä ja tämän kaksosveli. Nämä olivat sarjakuvaetsiväkaksikon tapaan viiksekkäitä, pukeutuivat kuten he ja käyttivät myös knallia ja kävelykeppiä yhteisillä kävelyretkillään. Knalli oli 1930-luvulla myös maailmankuulujen elokuvakoomikkojen Charlie Chaplinin sekä Ohukaisen ja Paksukaisen käytössä, joista Hergé ihaili erityisesti Chaplinia. Hergén arkistoissa oli myös erään lehden kansikuva vuodelta 1919, jossa esiintyi kaksi aivan Dupontin ja Dupondin näköistä poliisia.


title: Dupont ja Dupond

text: Dupont ja Dupond ovat koomisia hahmoja, joille sattuu jatkuvasti väärinkäsityksiä, kömmähdyksiä, kaatumisia ja liukasteluja sekä muita vastoinkäymisiä. He ovat naiiveja, rajoittuneita ja tärkeileviä, sekä poliisintyössään möhliviä. He ovat yleensä myös pelkureita ja säikkyjä, ja pelkäävät erityisesti yliluonnollisia ilmiöitä. Kaksikko yrittää usein sulautua paikalliseen väestöön naamioitumalla, mutta he valitsevat aina vanhanaikaiset kansanpuvut, minkä vuoksi he joutuvatkin itse silmätikuiksi. He menevät usein sanoissaan sekaisin, kuten "Me muikenemme kuin vaari". He sanovat myös usein toistensa sanomisia vahvistaakseen "Sanoisin suorastaan".


Kriketin maailmanmestaruuskilpailut 1992 eli World Cup oli viides ICC:n järjestämä maailmanmestaruusturnaus. Kilpailut käytiin 22. helmikuuta -25. maaliskuuta Australiassa ja Uudessa-Seelannissa. Mukana oli yhdeksän joukkuetta ja ne pelasivat kertaalleen toisiaan vastaan, jonka jälkeen neljä parasta jatkoi pudotuspeleihin. Ottelut pelattiin 50 syöttövuoron peleinä.


title: Kwon Yuri

text: Kwon Yuri (, s. ) tunnetaan myös nimellä Yuri, on eteläkorealainen laulaja, näyttelijä, malli ja tanssija. Hän on osa eteläkorealaista yhtyettä Girls' Generation (Koreaksi "So Nyuh Shi Dae/So Nyeo Shi Dae" josta lyhenteenä SNSD).


title: Kwon Yuri

text: Kwon Yuri syntyi Goyangissa, Etelä-Koreassa 5. joulukuuta, 1989 toiseksi lapseksi, sillä hänellä on isoveli. Hän suoritti koe-esiintymisensä SM Entertainment Casting Systemissä ja liittyi yhtiöön vuonna 2001, sen jälkeen kun hän oli sijoittunut toiselle sijalle 2001 SM Youth Best Dancer Contest kilpailussa. Pian sen jälkeen Yuri koki viiden vuoden ja yhdentoista kuukauden koulutuksen ennen debyyttiään.


title: Kwon Yuri

text: Hän valmistui NeungGok High School koulusta vuonna 2008 ja kävi Chung-Ang Universityä vuodesta 2014 vuoteen 2016 yhdessä Girls' Generationin Sooyoungin ja Big Bangin jäsenen Seungrin kanssa.


title: Kwon Yuri

text: Yuri on ollut mukana KBS komediasarjassa Unstoppable Marriage (못말리는 결혼), Sooyoungin kanssa. Hän ja Sooyoung lauloivat OST draamalle Working Mom kappaleen Must!.


title: Kwon Yuri

text: Yuri on myös juontanut korealaista musiikkiohjelmaa MBC Show! Music Core yhdessä Girls' Generationin jäsenen Tiffanyn kanssa, jättäen jäähyväiset 31. heinäkuuta 2010.


title: Kwon Yuri

text: Vuoden 2009 lopussa, Yuri valittiin KBS2 tosi-TV sarjaan nimeltään Invincible Youth (청춘불패), yhdessä Girls' Generationin jäsenen Sunnyn kanssa. Tyttöjen kiireisen aikataulun vuoksi Yuri jätti ohjelman Sunnyn ja 4Minuten Hyunan kanssa kesäkuussa 2010.


title: Kwon Yuri

text: Hänellä on myös mainos Daniel Henneyn kanssa Biotherm tuotteelle. Myöhemmin huhtikuussa 2010, hän osallistui toiseen Biotherm mainokseen Tiffanyn ja Sooyoungin kanssa.


title: Kwon Yuri

text: Huhtikuussa 2010, Yuri oli mainostamassa Everlandin vesipuistoa Caribbean Bay yhdessä Girls' Generationin jäsenten Seohyunin ja Yoonan sekä 2PM:n jäsenten Nichkhunin, Taecyeonin ja Chansungin.


title: Kwon Yuri

text: 25. joulukuuta 2010, hän oli myös juontajana Christmas Show! Music Core musiikkiohjelmassa yhdessä Girls' Generationin Tiffanyn kanssa. Yuri oli myös juontaja 2010 MBC Gayo Daejeon Showlle, joka pidettiin 31. joulukuuta MBC Dream Centerissä yhdessä Tiffanyn ja näyttelijä Ryu Shi-wonin kanssa. Yuri oli myös juontajana 20th Seoul Music Awardsissa, joka pidettiin 20. tammikuuta 2011. Hän oli myös juontajana 50th Anniversary Music Wave Concertissa, joka pidettiin 12. maaliskuuta 2011, yhdessä Tiffanyn ja Nichkhunin kanssa.


title: Kwon Yuri

text: Yuri debytoi sanoittajana Girls' Generationin kappaleessa "Mistake", joka oli heidän levyltään "Hoot". Kappale kertoo tytöstä, joka rakastuu poikaan ja tajuaa, että hänen rakkautensa on yksipuolinen.


title: Nash the Slash

text: Jeff Plewman (maaliskuu 1948 – 10. tai 11. toukokuuta 2014) oli kanadalainen uuden aallon muusikko, joka tunnettiin paremmin taiteilijanimellään Nash the Slash. Hänen pääsoittimiaan olivat viulu ja mandoliini, mutta hän taisi myös useita muita soittimia. Toisinaan hän teki albumeilleen kaiken yksin äänityksiä ja miksausta myöten. Soolokonserteissaan hän esiintyi yksin soittaen ja laulaen ohjelmoitujen taustojen päälle. Hänet tunnettiin tavastaan pukeutua sideharsoihin ja valkoiseen smokkiin.


title: Nash the Slash

text: Nash the Slashin ura alkoi 1970-luvun ensimmäisellä puoliskolla. Hän saavutti ensimmäisen kerran merkittävää suosiota progressiivista rockia esittäneen FM:n riveissä. Vuonna 1978 hän suuntasi soolouralle ja julkaisi musiikkiaan Cut-throat Records -levy-yhtiönsä kautta. Muita projekteja olivat joukko elokuvasoundtrackeja sekä lukuisat yhteistyöt surrealistimaalari Robert Vanderhorstin kanssa. Plewman vetäytyi aktiiviuraltaan 2012.


title: Nash the Slash

text: Plewman pyrki pitämään todellisen henkilöllisyytensä hämärän peitossa, ja väitti esimerkiksi eräässä "Smash Hitsin" haastattelussa oikean nimensä olevan Nashville Thebodiah Slasher. Hän käytti Stan Laurelin ja Oliver Hardyn tähdittämästä "Do Detectives Think?" -elokuvasta (1927) napattua taiteilijanimeään viimeistään 1970-luvun puolivälistä asti. Hän esiintyi kasvot siteiden peitossa; tapa alkoi 1970-luvun lopulla konsertissa, jonka tarkoituksena oli lisätä ihmisten tietoisuutta Three Mile Islandin ydinvoimalaonnettomuuden riskeistä – Plewman käveli lavalle fosforimaalilla tahrittuihin harsoihin verhoutuneena demonstroidakseen ”mitä sinulle tapahtuu”.


title: Nash the Slash

text: Jeff Plewman syntyi 1948. Hänen äitinsä oli laulaja ja klassisen musiikin ammattilainen. Perheen äiti tapasi soittaa pianoa, Jeff viulua ja hänen veljensä selloa. Creamin ”Sunshine of Your Love” inspiroi Jeffiä soittamaan rockia, mutta se osoittautui viululla vaikeaksi, joten hän osti mandoliinin, joka viritykseltään muistuttaa viulua ja oli siksi helppo oppia. Plewman opiskeli klassista viulua kahdeksan vuoden ajan Toronton Kuninkaallisessa musiikkikonservatoriossa ja pyrki myöhemmin, joskaan ei päässyt, Yorkin yliopistoon elektronista musiikkia opiskelemaan.


title: Nash the Slash

text: Plewmanin ensimmäinen levyttänyt yhtye oli Breathless, joka äänitti ”Slasher”-nimisen kappaleen. Plewman soitti yhtyeessä kitaraa. Ensimmäisen live-esiintymisensä hän teki 1975; hän esitti itse säveltämänsä soundtrackin "Andalusialainen koira" -mykkäelokuvaan, joka esitettiin torontolaisessa teatterissa ”esinäytöksenä” The Rolling Stones -dokumentti "Gimme Shelterille". Tässä vaiheessa hän oli jo omaksunut taiteilijanimekseen Nash the Slash.


title: Nash the Slash

text: Plewman tutustui kosketinsoittaja-basisti Cameron Hawkinsiin jammaillessaan Clear-nimisen yhtyeen kanssa. 1976 miehet perustivat yhtyeen, joka sai nimekseen FM. Kolmanneksi jäseneksi liittyi rumpali Martin Deller. FM:n esikoisalbumi "Black Noisen" (1978) jälkeen Nash erosi yhtyeestä ja siirtyi soolouralle.


title: Nash the Slash

text: Nash the Slash esiintyi sooloartistina Kanadan TV:ssä puolituntisessa "Nash the Slash Rises Again" -ohjelmassa, jossa hänen live-esiintymistään kuvittivat Robert Vanderhorstin surrealistiset maalaukset. Miehet tekivät yhteistyötä myös vuosina 1983 ja 2004, viimeisellä kerralla projektinimellä ”Two Artists”.


title: Nash the Slash

text: Plewmanin ensimmäinen sooloalbumi, neljän kappaleen EP "Bedside Companion" ilmestyi 1978. Samoihin aikoihin Nash the Slash alkoi saavuttaa mainetta dramaattisena live-esiintyjänä, jonka konsertit rakennettiin aina jonkin teeman ympärille. Myös epätyypillinen soitinvalikoima, makaaberi kuvasto ja erikoinen imago herättivät huomiota. Ensimmäinen pitkäsoitto "Dreams & Nightmares" myi vuoden sisällä yli 12 000 kappaletta, mikä oli hyvä tulos itsenäisesti julkaistulle ja jaellulle albumille. Nash alkoi saada konsertteja ja lämmitteli muun muassa Devoa ja Elvis Costelloa. Näihin aikoihin hänen oma tuotantonsa oli pääasiassa instrumentaalista.


title: Nash the Slash

text: Nash the Slashin ensimmäinen single oli 1980 julkaistu ”Dead Man’s Curve” – seitsemänminuuttinen elektroninen tulkinta Jan & Deanin vuoden 1964 hitist'. Se saavutti listoilla kohtalaista menestystä ympäri maailmaa tuoden hänelle lisää julkisuutta. Pian tämän jälkeen alkoi hänen ensimmäinen Pohjois-Amerikan-kiertueensa XTC:n ja Gary Numanin kaltaisten uuden aallon pioneerien kanssa. Samana kesänä hän esiintyi The Whon lämmittelijänä kotikaupungissaan Torontossa. Plewman tarjoutui soittamaan keikkansa ilmaiseksi, mutta sai lopulta ammattiliiton minimivaatimuksen 125 dollaria. Seuraavana suunnitelmissa oli Britannian-kiertue Numanin kanssa, mutta ennen kiertueen alkua Plewmanin sähkömandoliinit varastettiin. Hän joutui lopulta tyytymään äkkiä haalittuihin varasoittimiin.


title: Nash the Slash

text: Kasvanut suosio toi Nash the Slashille sopimuksen Virgin Recordsin alamerkki DinDiscin kanssa, joka julkaisi 1981 hänen tunnetuimman albuminsa "Children of the Nightin". Keikkailutahti pysyi edelleen kovana ja Nash lämmitteli esimerkiksi Iggy Popia ja The Tubesia. 1981 julkaistu "Decomposing" oli instrumentaalilevy, joka oli tarkoitettu kuunneltavaksi millä levysoittimen kierrosnopeudella tahansa. Albumi sai melko paljon julkisuutta ja joukon palkintoja. Samana vuonna Nash vieraili Numanin "Dance"-albumilla.


title: Nash the Slash

text: 1980-luvun alkupuolella Nash the Slash pyrki saavuttamaan laajempaa kaupallista suosiota. 1981 julkaistu single ”Novel Romance” oli epäonnistuneena pidetty yritys kohti valtavirran poppia. Vuoden 1982 albumilta "And You Thought You Were Normal" irrotetun singlen ”Dance After Curfew” tuotti Daniel Lanois. Iggy Popin ja Kim Mitchellin kanssa tehdyt kiertueet ja albumin sijoittuminen Billboardin listalle toivatkin julkisuutta.


title: Nash the Slash

text: Nash the Slashin FM:ssä korvannut Ben Mink siirtyi soolouralle 1983, mikä nosti esiin ajatuksen alkuperäiskokoonpanon paluusta. FM:n ja Nash the Slashin yleisö oli suurelta osin samaa, joten Plewman, Hawkins ja Deller päättivät tehdä yhteiskiertueen. FM:n levy-yhtiö Passport Records kuitenkin purki sopimuksensa FM:n kanssa, joten kolmikko päätti julkaista levyn Nash the Slashin uuden levy-yhtiön Quality Recordsin kanssa. Lopputulos oli cover-versioita rock-standardeista sisältänyt "American Band-Ages", joka kuitenkin julkaistiin Nash the Slashin nimellä; Hawkins ja Deller olivat albumilla taka-alalla. Albumia on kutsuttu Nash the Slashin kaupallisimmaksi, mutta se myös saavutti kriitikoilta paremman vastaanoton kuin yksikään hänen toinen sooloalbuminsa. Samana vuonna ilmestyi myös Nash-kokoelma "The Million-Year Picnic".


title: Nash the Slash

text: Vuoden 1985 selkkaus Pepsi-yhtiöiden kanssa toi Nashille valtavasti julkisuutta. Yhtiön TV-mainoksissa esiintyi joukko Nash the Slashin tavoin pukeutuneita tarjoilijoita, minkä johdosta Plewman haastoi Pepsin oikeuteen. Pepsi puolustautui toteamalla, että Nash the Slashin imago oli mukailtu "Näkymätön mies" -elokuvasta. Kiista sovittiin lopulta oikeussalien ulkopuolella.


title: Nash the Slash

text: Yhteistyö tasoitti tietä FM:n paluulle, ja yhtye julkaisi Nash the Slashin kanssa kaksi levyä: "Con-Test" vuonna 1985 ja "" kaksi vuotta myöhemmin – jälkimmäinen tosin sisälsi viisi "Con-Testilta" kierrätettyä kappaletta. Dellerin lähdettyä 1986 kokoonpanot alkoivat vaihdella tiheällä tahdilla ja konsertit kävivät satunnaisiksi. Nash palasi vuosikymmenen lopulla soolouralleen.


title: Nash the Slash

text: FM:n musiikkia oli kuultu elokuvassa "". Jälleen soolouralle siirryttyään Plewman omistautui vuosien 1989–1996 aikana elokuvasoundtrackien tekemiselle. Niiden joukossa olivat ääniraidat Bruce McDonaldin elokuviin "Roadkill" ja "Valtatie 61", jotka muodostuivat Kanadassa kulttielokuviksi. Uuden ääniraidan saivat myös mykän elokuvan klassikot "Tri Caligarin kabinetti" (1920) ja "Kadonnut maailma" (1925).


title: Nash the Slash

text: FM teki lyhyen paluun alkuperäiskokoonpanollaan vuonna 1994. 1997 ilmestyi CD "Blind Windows", kokoelma instrumentaalisia remixejä alkupään Nash the Slash -sooloalbumeista. Kanadan indie-albumien listalla se sijoittui parhaimmillaan kolmanneksi. Nash the Slash esiintyi 1998 Torontossa osana vuosittaista seksuaalivähemmistöjen oikeuksia ajavaa Pride Week -tapahtumaa. Samalla hän paljasti haastattelussa olevansa itse homoseksuaali: ”En kirjoita kappaleita itsestäni – taidan olla siihen liian pitkästyttävä tyyppi. On paljon mielenkiintoisempiakin keskustelunaiheita kuin seksielämäni.”


title: Nash the Slash

text: Vuoden 1999 "Thrash" oli ensimmäinen Nash the Slash -albumi 15 vuoteen ja merkitsi paluuta 1970- ja 1980-lukujen taitteen tyyliin. Vuonna 2000 sai Toronton Grand Theatressa ensiesityksensä jälleen uusi soundtrack, tällä kertaa "Nosferatuun" (1922). Sen säveltämisestä Plewman oli uneksinut jo pitkään, muttei ollut kokenut taitojensa riittävän ennen kuin oli ”harjoitellut” muilla elokuvilla. Seuraavana vuonna soundtrack julkaistiin myös CD-muodossa hänen oman levy-yhtiönsä kautta. Samana vuonna Plewman julkaisi oman Cut-throat Records -levymerkkinsä kautta "Lost in Space" -kokoelman, jolla kuultiin ennen julkaisemattomia äänityksiä "Black Noisen" ja "Con-Testin" sessioista. Kyseessä oli siis käytännössä FM-albumi, mutta levyllä yhtye tunnettiin nimellä ”Nash the Slash, Cameron Hawkins & Martin Deller”. Albumi oli julkaistu Dellerin ja Hawkinsin tietämättä, mikä johti välirikkoon eikä Nash the Slash sen jälkeen tehnyt yhteistyötä FM:n kanssa.


title: Nash the Slash

text: 2000-luvun ensimmäisen vuosikymmenen loppua kohden Nash the Slash julkaisi uutta materiaalia harvakseltaan, mutta jatkoi konsertointia. 2009 ilmestyi live-CD ja -DVD vuoden 2008 Britannian-kiertueelta. Viimeiseksi uutta materiaalia sisältäneeksi Nash the Slash -albumiksi jäi vuoden 2008 "In-A-Gadda-Da-Nash", joskin vielä vuoden 2010 tienoilla antamassaan haastattelussa Nash kertoi kirjoittaneensa runsaasti uutta materiaalia. Loppuvuodesta 2012 Plewman ilmoitti ”käärivänsä harsonsa” ja lopettavansa esiintymisen. Hän kertoi menettäneensä kiinnostuksen konsertointiin ja katsovansa, ettei hänen ”omalaatuisella tyylillään enää ollut paikkaa tämän päivän skenessä”. Samalla Internet-piratismi oli syönyt hänen tuloistaan merkittävän osan.


title: Nash the Slash

text: Plewman menehtyi kotonaan 10. tai 11. toukokuuta 2014.


title: Claude Joseph Rouget de Lisle

text: Claude Joseph Rouget de Lisle (kirjoitetaan joskus de l’Isle; 10. toukokuuta 1760 Lons-le-Saunier – 26. kesäkuuta 1836 Choisy-le-Roi) oli ranskalainen sotilas, harrastelijasäveltäjä ja runoilija. Hän on säveltänyt ja sanoittanut Ranskan kansallislaulun Marseljeesin. Hän sävelsi myös muita hymnejä.


title: Claude Joseph Rouget de Lisle

text:
Rouget de Lislen vanhemmat olivat Lons-le-Saulnierin voutikunnan ("bailliage") kuninkaallinen lakimies Claude Ignace Rouget ja Jeanne Madeleine Gaillande. Perhe asui läheisessä Montaigun kylässä. Rouget de Lisle soitti viulua jo lapsena. Hän lisäsi sukunimeensä sukunsa vanhan nimen de Lisle pyrkiessään 16-vuotiaana École du génie -sotilaskouluun.
Valmistuttuaan vuonna 1782 aliluutnantiksi Rouget de Lisle palveli insinööriupseerina Ranskan armeijassa, mutta harrasti myös säveltämistä. Keväällä 1791 hänet ylennettiin kapteeniksi ja sijoitettiin Ranskan Reinin-armeijan mukana Strasbourgiin. Hän saavutti siellä pientä mainetta sepittämällä ”vapauden hymnin” Ignaz Pleyelin sävellykseen. Marseljeesin Rouget de Lisle sävelsi ja sanoitti ensimmäisen vallankumoussodan puhjettua huhtikuussa 1792 ranskalaisten sotilaiden kannustuslauluksi, alkuaan Strasbourgin pormestarin Philippe Friedrich Dietrichin tilauksesta. Laulu syntyi tiettävästi yhdessä päivässä. Sen alkuperäinen nimi oli "Chant de guerre de l’armée du Rhin" (”Reinin armeijan sotalaulu”) ja se oli omistettu kenraali Nicolas Lucknerille. Nykyisen, Marseillen kaupunkiin viittavan nimensä se sai hieman myöhemmin, kun marseillelaiset vapaaehtoisjoukot lauloivat sitä marssiessaan Pariisiin heinäkuussa 1792. Toisinaan on väitetty, että Rouget de Lisle ei olisi todellisuudessa säveltänyt laulua itse, mutta muita säveltäjäksi ehdotettuja henkilöitä on pidetty epätodennäköisempinä vaihtoehtoina.


title: Claude Joseph Rouget de Lisle

text: Vaikka Marseljeesi yhdistettiin pian Ranskan vallankumoukseen ja tasavaltaan, Rouget de Lisle ei itse ollut vallankumouksellinen ja hän kieltäytyi vannomasta monarkiaa vastaan suunnattua uskollisuudenvalaa tasavallalle. Hänet erotettiin armeijasta kertaalleen syksyllä 1792 hänen arvosteltuaan kuningas Ludvig XVI:n vangitsemista ja lopullisesti elokuussa 1793. Rouget de Lisle vangittiin terrorin aikana, mahdollisesti koska hän oli arvostellut pormestari Dietrichin teloitusta, mutta hänet vapautettiin Robespierren kukistumisen jälkeen. Hän soti tämän jälkeen kenraali Lazare Hochen armeijassa ja haavoittui vuoden 1795 Quiberonin taistelussa. Rouget de Lisle jätti lopulta armeijan keväällä 1796 omistautuakseen musiikille ja runoudelle. Napoleon tilasi häneltä uuden sotalaulun, mutta ei pitänyt siitä, minkä vuoksi Rouget de Lisle pysyi syrjässä koko Napoleonin valtakauden ajan. Hän muutti vuonna 1812 vanhalle kotiseudulleen Montaiguun ja vuonna 1817 Pariisiin, jossa hän julkaisi vuonna 1825 laulukokoelman "Chants français". Hän eli vuosia köyhyydessä, mutta kun Marseljeesi vuoden 1830 heinäkuun vallankumouksen jälkeen palautettiin arvoonsa, kuningas Ludvig Filip I myönsi hänelle kruunun eläkkeen ja nimitti hänet Ranskan kunnialegioonan ritariksi. Marseljeesista tuli virallisesti Ranskan kansallislaulu kolmannen tasavallan aikana vuonna 1879.


title: Claude Joseph Rouget de Lisle

text: Muita Rouget de Lislen säveltämiä ajankohtaisiin tapahtumiin liittyviä lauluja ovat "Hymne dithyrambique sur la conjuration de Robespierre" (hymni Robespierren kukistamisesta, 1794), "Chant des vengeances" (1798) ja "Chant du combat" (taistelulaulu Egyptin-armeijalle, 1800). Hän kirjoitti myös librettoja useisiin oopperoihin, kuten "Jacquot" (1798) ja "Macbeth" (1827).


title: Claude Joseph Rouget de Lisle

text: Kuoltuaan vuonna 1836 Roguet de Lisle haudattiin Choisy-le-Roin hautausmaalle. Ensimmäisen maailmansodan aikana vuonna 1915 hänen tuhkansa siirrettiin Pariisin Invalidikirkkoon. Roguet de Lislen patsas pystytettiin vuonna 1881 hänen synnyinkaupunkiinsa Lons-le-Saunieriin.


Kriketin maailmanmestaruuskilpailut 1996 eli World Cup oli kuudes ICC:n järjestämä maailmanmestaruusturnaus. Kilpailut käytiin Pakistanissa, Intiassa ja Sri Lankassa. Mukana oli kaksitoista joukkuetta ja ne pelasivat kahdessa alkulohkossa jonka jälkeen lohkojen neljä parasta jatkoi pudotuspeleihin. Ottelut pelattiin 50 syöttövuoron peleinä.


title: Nikolai Alho

text: Nikolai Alho (s. 12. maaliskuuta 1993 Helsinki) on suomalainen jalkapalloilija. Hän on pelipaikaltaan laitahyökkääjä ja edustaa Helsingin Jalkapalloklubia.


title: Nikolai Alho

text: Alho on HJK:n kasvatti. Miesten sarjoissa Alho pelasi ensimmäistä kertaa kaudella 2010, jolloin hän pelasi reservijoukkue Klubi 04:n riveissä 22 kertaa Ykkösessä ja samalla kaudella esiintyi myös kerran edustusjoukkueessa Suomen Cupissa. Vuonna 2012 hän debytoi Veikkausliigassa 25. huhtikuuta pelatussa ottelussa IFK Mariehamnia vastaan. Hän vietti loppukauden lainalla FC Lahdessa.


title: Nikolai Alho

text: Alho solmi syyskuussa 2013 HJK:n kanssa uuden pelaajasopimuksen, joka pitää hänet seurassa kauden 2015 loppuun saakka.


title: Nikolai Alho

text: HJK eteni Euroopan liigan lohkovaiheeseen kaudella 2014 yhteismaalein 5–4. Suomalainen joukkue ei ole ennen ollut mukana Euroopan liigan lohkovaiheessa. Karsintaottelussa Rapid Wien vastaan, 76. peliminuutilla Nikolai Alho iski vapaapotkusta 2–2-tasoituksen.


title: Nikolai Alho

text: Helmikuussa Alho solmi HJK:n kanssa seuraavan kauden kestävän pelaajasopimuksen.


title: Nikolai Alho

text: Alho tunnetaan myös laulajana. Hän teki joulukuussa 2013 sopimuksen JVG-yhtyeen perustaman PME Recordsin kanssa. Hän on julkaissut singlet "Standing Right Here" (2013), "Leggo" (2014) ja "Hold Up" (2014).


title: Nikolai Alho

text: Alhon sopimus päättyi marraskuussa 2014. Hän kertoi julkisesti, ettei aio jatkaa musiikintekoa ahkerasti ennen jalkapallouran päättymistä.


title: Nikolai Alho

text: Alho osaomistaa levy-yhtiö 325 Median, jonka kautta on julkaistu muun muassa Younghearted-yhtyeen debyyttialbumi "Nuorisydän". Alho toimi albumin tuottajana.


title: A luta é alegria

text: A luta é alegria () on portugalilaisen viihderyhmän Homens da Lutan esittämä satiirinen kappale, joka edusti Portugalia vuoden 2011 Eurovision laulukilpailussa. Kappale osallistui 10. toukokuuta 2011 järjestettyyn 1. semifinaaliin, mutta jäi sijalle 18 eikä selvinnyt finaaliin.


title: Phil Harris

text: Phil Harris (24. kesäkuuta 1904 Linton, Indiana – 11. elokuuta 1995 Rancho Mirage, Kalifornia) oli yhdysvaltalainen näyttelijä ja muusikko. Ensiesiintymisensä valkokankaalla hän teki vuonna 1932 lyhytelokuvassa "So This Is Harris!", joka palkittiin Oscarilla parhaana lyhytkomediana. Kuuluisuuteen hän nousi Jack Benny Show’n'n vakioesiintyjänä 1930- ja 1940-luvuilla. Vuosina 1946–1954 hänellä oli oma radiokomediasarjansa, "The Phil Harris-Alice Faye Show", yhdessä toisen vaimonsa Alice Fayen kanssa. Harris toimi ääninäyttelijänä muun muassa Disneyn animaatioelokuvissa "Viidakkokirja" (1967), "Aristokatit" (1970) ja "Robin Hood" (1973).


title: Phil Harris

text: Harris oli suosittu laulaja ja yhtyeenjohtaja jo ennen näyttelijänuraansa. Hänen levytyksiinä kuuluvat muun muassa kappaleet "That's What I Like About the South", "Deck of Cards", "Lazy River", "Smoke, Smoke, Smoke", ja "The Thing.". Eräänä suurimpana virheenä urallaan Harris piti kieltäytymistä hänelle kirjoitetusta roolista Meredith Willsonin Broadway-musikaalissa "The Music Man", sillä hän piti musikaalia epäonnistuneena. Harris on saanut kaksi tähteä Hollywood Walk of Famelle.


title: Harri Haanpää

text: Harri Haanpää (s. 3. syyskuuta 1951 Pori) on WSOY:n entinen kotimaisen kaunokirjallisuuden kustannuspäällikkö, joka oli keskeinen henkilö yhtiön kotimaisen kirjallisuuden julkaisussa. Haanpää on ollut monien tunnetuimpien kirjailijoiden, kuten Rosa Liksom, Jari Tervo ja Sofi Oksanen, luottohenkilö ja -kustannustoimittaja. WSOY:n vuoden 2010 kriisin aikana, jolloin yhtiöstä lähti useita kirjailijoita muihin taloihin, hänet siirrettiin kustannuspäällikön tehtävästä kustantajaksi, ja hänen tilalleen tuli Yleisradiosta Harri Virtanen. Toukokuussa 2011 julkistettiin tieto, että hän oli siinä yhteydessä sopinut jäävänsä eläkkeelle syyskuussa 2011.


title: Harri Haanpää

text: Eläkkeelle siirryttyään Haanpää on jatkanut kirjojen toimittamista freelancerina WSOY:lle. Joulukuusta 2011 hän aloitti Liken kustannuspäällikkönä. Samassa yhteydessä Likeen siirtyivät myös Sofi Oksanen ja Riikka Ala-Harja.


title: Dardennen veljekset

text: Jean-Pierre Dardenne (21. huhtikuuta 1951 Liège, Belgia) ja Luc Dardenne (10. maaliskuuta 1954, Liège, Belgia) ovat belgialaiset ohjaajaveljekset. He käsikirjoittavat, tuottavat ja ohjaavat elokuvansa yhdessä.


title: Dardennen veljekset

text: Vuonna 1999 veljekset voittivat Cannesin elokuvajuhlilla arvostetun Kultaisen palmun elokuvallaan "Rosetta". Kaikki heidän tämän jälkeen ilmestyneet elokuvansa ovat kilpailleet Cannesissa ja voittaneet jonkin suurista palkinnoista. Vuonna 2005 he voittivat toisen kultaisen palmun elokuvalla "Lapsi" ("L'Enfant").


title: Abu Yusuf Ya'qub al-Mansur

text:
Abu Yusuf Ya'qub al-Mansur oli Marrakechin kalifi 1184-99. Hänen valtakautensa suurin osa kului maan rajojen puolustamiseen ja voitettuaan kristityt joukot Alacrossin taistelussa vuonna 1195 hän sai lisänimen "al-Mansur", voittoisa. Voitto vakautti hänen valtansa Espanjassa, mutta hän joutui taistelemaan jatkuvasti kapinallisia berberiheimoja vastaan: vuonna 1185 kapinaan nousi almoravidi-prinssi Beni Ghaniyan dynastiasta, eikä hänen onnistunut koskaan kukistamaan Tunisian kapinallisheimoja.
Abu Yusuf Ya'qub al-Mansur oli suuri rakennuttaja: Ouadaian portti ja El-Hassanin moskeija Rabatissa todistavat suurenmoista kivenkäsittelytaitoa ja Giralda Sevillassa osoittaa hänen kuuluvan maailman suurimpien rakennuttajien joukkoon.


title: Abu Yusuf Ya'qub al-Mansur

text: Poistaakseen sisäisiä uskonnollisia ristiriitoja kalifi poltatti joukon isänsä filosofiystävien kirjoittamia kirjoja sekä malikiten laillisen perinteen lakikirjat. Näin järkiperäinen islamilainen filosofia sai kuoliniskun ja tilalle astui kalifin luoma synteesi, joka palautti uskonnollisen tulkinnan oikeusoppineille.


title: Abu Yusuf Ya'qub al-Mansur

text: Abu Yusuf Ya'qub al-Mansurin kuoltua kalifiksi valittiin hänen poikansa Muhammad an-Nasir .


title: Eldrine

text: Eldrine on georgialainen rock-yhtye, joka edusti Georgiaa vuoden 2011 Euroviisuissa kappaleella "One More Day". Georgian Euroviisukarsinnat voitettuaan yhtyeen laulajaksi vaihdettiin Sopio Torošelije.


title: Muhammad an-Nasir

text: Muhammad an-Nasir oli Marrakechin kalifi 1199–1213. Hänen valtakaudellaan almohadivaltio sai suurimman kokonsa Baleaarien valloituksen jälkeen vuonna 1203. Hän kukisti jo isäänsä Abu Yusuf Ya'qub al-Mansuria vastaan kapinoineet almoravidit, kukisti Tunisian kapinalliset sekä nimitti tamän jälkeen nimitti Tunisian varahallitsijaksi Abdul Wahidin (k. 1221).